![A picture containing text

Description automatically generated]()

**ПЛАН РАЗВОЈА ГРАДА ВРШЦА**

**2022 – 2028**

На основу члана 9. Закона о планском систему Републике Србије («Службени гласник РС» број 30/2018), чланова 20 и 32. Закона о локалној самоуправи («Службени гласник РС» број 47/2018) члана 15. Статута града Вршца («Службени лист града Вршца» број 1/2019), и Одлуке о приступању изради Плана развоја града Вршца 2022-28 бр.011-133/2021-II-01 («Службени лист града Вршца» број 18/2021),

СКУПШТИНА ГРАДА ВРШЦА на седници одржаној дана \_\_\_\_\_\_\_\_\_\_\_\_2022. године, доноси

План развоја града Вршца за период 2022-2028 године.

Листа скраћеница

|  |  |
| --- | --- |
| РС | Република Србија |
| АПВ | Аутономна Покрајина Војводина |
| ЈЛС | Јединица локалне самоуправе |
| ЈКП | Јавно комунално предузеће |
| ЈП | Јавно предузеће |
| РЗС | Републички завод за статистику |
| РСД | Српски динар |
| ЕУ | Европска унија |
| УН | Уједињене нације |
| ЗоПС | Закон о планском систему |
| РСЈП | Републички секретаријат за јавне политике |
| ОЦД | Организације цивилног друштва |
| ММСП | Микро, мала и средња предузећа |
| ЈПП | Јавно-приватно партнерство |
| КД | Комуналне делатности |
| ДТД | Канал Дунав-Тиса-Дунав |

Садржај

[Увод 5](#_Toc107232374)

[Методологија израде Плана развоја 6](#_Toc107232375)

[1. Преглед и анализа актуелног стања 9](#_Toc107232376)

[1.1. Основни подаци о Вршцу 11](#_Toc107232377)

[1.2. Кључни налази анализе актуелног стања и SWOT матрице 26](#_Toc107232378)

[1.2.1. Анализа претходних и актуелних јавних развојних политика ЈЛС Вршца 26](#_Toc107232379)

[1.2.2. Кључни налази за област планирања Привреда и пољопривреда и SWOT матрица 27](#_Toc107232380)

[1.2.3. Кључни налази за област планирања Друштвене делатности и SWOT матрица 29](#_Toc107232381)

[1.2.4. Кључни налази за област планирања Инфраструктура и SWOT матрица 34](#_Toc107232382)

[1.2.5. Кључни налази за област планирања Туризам и SWOT матрица 37](#_Toc107232383)

[1.2.6. Кључни налази за област планирања Комуналне делатности и SWOT матрица 39](#_Toc107232384)

[1.2.7. Кључни налази за област планирања Заштита животне средине и SWOT матрица 41](#_Toc107232385)

[2. Визија и правци развоја града Вршца до 2028. године 45](#_Toc107232386)

[3. Приоритетни циљеви развоја 46](#_Toc107232387)

[4. Преглед мера за остварење приоритетних развојних циљева 50](#_Toc107232388)

[5. Механизам имплементације, праћења остварења, извештавања и вредновања Плана развоја 63](#_Toc107232389)

[5.1. Имплементација Плана развоја 63](#_Toc107232390)

[5.2. Праћење остварења, извештавање и вредновање учинака Плана развоја 64](#_Toc107232391)

[Анекси – у прилогу 65](#_Toc107232392)

# Увод

У складу са новим *Законом о планском систему РС* (ЗоПС), План развоја јединице локалне самоуправе (ЈЛС) за ниво градова и општина у Републици Србији представља плански документ највишег значаја.

Доношењем овог Закона 2018. године успостављен је савремени регулаторни оквир који обезбеђује усклађен приступ планирању од републичког, преко покрајинског, до локалног нивоа управљања, као и конкретне надлежности свих учесника у планском систему, начин спровођења корака у планском циклусу и разврставање планских докумената по хијерархији и значају:

* *Документи развојног планирања* (у које спада и План развоја ЈЛС као дугорочни плански документ који се доноси на период од најмање 7 година)
* *Документа јавних политика* (стратегије, програми, акциони планови, концепти)
* *Остали плански документи* (средњорочни планови, финансијски планови и др.)

*План развоја града Вршца* представља кровни плански документ за ЈЛС Вршац, који се у овом планском циклусу по први пут доноси у складу са новом регулативом, а на основу кога ће се доносити други плански акти као што су средњорочни и финансијски планови, стратегије, акциони планови и др.

Нови циклус развојног планирања започет је доношењем *Одлуке Скупштине Града Вршца о приступању изради Плана развоја града Вршца за период 2022-2028* која је објављена 26.11.2021. год. у Службеном листу града Вршца бр.18/2021.

На основу ове Одлуке, Градско веће је на седници 10.02.2022 донело Решење о образовању Радног тима града Вршца, који сачињава 10 представника градске управе на челу са Градоначелником, са задатком припреме и координације израде Плана развоја.

Поступком јавне набавке обезбеђена је подршка екстерног стручног тима BDS Consulting из Београда и дефинисан пројектни задатак за израду Плана, који у складу са *Уредбом о обавезним елементима плана развоја АП Војводине и ЈЛС* („Сл. гласник РС“ број 107/2020) садржи следеће елементе:

* Увод
* Преглед и анализа постојећег стања;
* Визија, односно жељено стање;
* Приоритетни циљеви развоја;
* Преглед и опис мера за остваривање приоритетних циљева које се детаљније разрађују средњорочним планом и другим документима јавних политика града Вршца;
* Начин имплементације, праћење спровођења, извештавања и вредновања ефеката Плана развоја града Вршца.

# Методологија израде Плана развоја

Методологија израде Плана развоја ЈЛС, као и имплементације Плана и мерења његовог остварења дефинисана је ЗоПС-ом и пратећим уредбама:

* *Уредба о обавезним елементима плана развоја аутономне покрајине и јединице локалне самоуправе* („Сл. гласник РС“ број 107/2020)
* *Уредба о методологији управљања јавним политикама, анализи ефеката и садржају појединачних докумената* („Сл. гласник РС“ број 8/2019)
* *Уредба о методологији за израду средњорочних планова* („Сл. гласник РС“ број 8/2019)

Новим регулаторним оквиром уведен је ред у досадашњи, методолошки нестандардизован, поступак доношења планова који нису имали успостављен систем континуираног мониторинга и евалуације ефеката реализације стратешких аката. Обзиром да се ради о новом систему, у циљу оспособљавања ЈЛС за његово спровођење на иницијативу Владе и Републичког Секретаријата за јване политике а у сарадњи са Немачком агенцијом за међународну сарадњу GIZ GmbH креиран је и документ „*Смернице за израду планова развоја ЈЛС*“ који на јасан и прегледан начин учесницима планског процеса приближава одредбе Закона и Уредби и помаже методолошком разумевању и примени свих корака.

Поступак израде Плана развоја града Вршца 2022-28 је методолошки постављен и спроведен у сагласности са наведеним регулаторним оквиром.

*Илустрација 1. Кораци у планском процесу (Извор: РСЈП „Смернице за израду планова развоја ЈЛС“)*

![Diagram

Description automatically generated]()

Припрема и организација процеса

Плански процес активиран је на основу Одлуке Скупштине града Вршца о приступању изради Плана развоја, донетог Решења о конституисању Радног тима Града и уговореног ангажмана екстерног стручног тима за подршку.

Поступак израде Плана је реализован по пројектном принципу, са дефинисаним временским распоредом, садржајем и резултатима активности. Успостављена је пројектна организација са дефинисаним улогама и одговорностима учесника, механизмом праћења тока остварења, комуникације и извештавања, као и управљања пројектним ризицима.

На основу сагледавања стања и пројекција потреба развоја града Вршца, усаглашен је став да се нови плански циклус развоја Града фокусира на следеће области планирања:

* *Привреда и пољопривреда*
* *Друштвене делатности*
* *Инфраструктура*
* *Заштита животне средине*
* *Комуналне делатности*
* *Туризам*

На састанку Радног тима града Вршца 18.03.2022 донета је одлука о формирању Радних група по областима планирања и утврђен састав чланова свих Радних група.

Формиране су следеће радне групе:

* *Радна група Привреда и пољопривреда*
* *Радна група Друшттвене делатности*
  + Подгрупа 1: Социјална и здравствена заштита
  + Подгрупа 2: Образовање, култура, омладина и спорт
* Радна група *Инфраструктура*
* *Радна група Заштита животне средине*
* *Радна група Комуналне делатности*
* *Радна група Туризам*
* *Радна група Програмско буџетирање*, са задатком да анализира предлоге циљева и мера свих планских области са аспекта финансија, програмског буџетирања и усаглашености за Законом о буџетском систему и пратећим прописима

Анализа и укључење заинтересованих страна и процеси консултација

Укључење заинтересованих страна у процес израде Плана развоја реализовано је у складу са прописаном регулативом (чл. 34. ЗоПС и чл.43 Уредбе о методологији управљања јавним политикама). Спроведена је анализа и мапирање свих заинтересованих субјеката из различитих области привреде, друштва, културе и других области живота Вршца и оцењен њихов интерес и могући утицај на плански процес.

Креиран је Регистар заинтересованих страна који је вођен и ажуриран током целог трајања процеса израде Плана. На основу Регистра, за све области планирања дефинисане су групе кључних заинтересованих субјеката који су позвани и укључене у тзв. *Партнерски Форум*, који ће својим сазнањима, искуствима, сугестијама и предлозима подржати рад на оцени актуелног стања и проблема, као и дефинисању приоритета и циљева развоја Града у наредном периоду.

На интернет страници Града и преко локалних средстава јавног информисања објављене су информације у вези са почетком рада на изради новог Плана развоја.

У току фазе израде Прегледа и анализе актуелног стања спроведене су два сета значајних активности са аспекта укључења заинтересованих страна и консултација:

* Креирани су структурирани тематски анкетни упитници за свe области планирања и постављени 5.5.2022. на интернет сајт Града Вршца са позивом грађанству да учествује у планском процесу. Одговори на анкете су прикупљани током целог трајања пројекта израде Плана.
* Организоване су фокус групе по свим планским областима 20.5.2022. у просторијама Градске управе, са учесницима из различитих области живота Града и Партнерског форума. У дискусијама вођеним од стране стручних модератора, прикупљен је већи број сугестија по питању идентификације проблема и предлога решења за развој Града.

Резултати оба ова процеса консултација у фази анализе стања обрађени су и представљени у Анексу 2 Плана.

Консултативни процес је настављен током целог процеса израде Плана, са посебним акцентом на поступак јавног увида и расправе по објављеном Нацрту Плана развоја, чији резултати су такође представљени у Анексу 2.

Усаглашавање планских докумената

Град Вршац као и све остале локалне самоуправе у земљи током 2021. и 2022. године спроводи иницијални циклус израде Планова развоја у складу са ЗоПС.

Нови регулаторни оквир прописује обавезу усклађивања планских аката нижег хијерархијског нивоа са актима вишег хијерархијског нивоа. Обзиром да нови акти вишег нивоа (План развоја РС, План развоја АПВ, Инвестициони план РС, Просторни план РС) још нису реализовани у време доношења Плана развоја града Вршца, обавеза ЈЛС је да се по њиховом доношењу спроведе вертикално усклађивање Плана развоја града Вршца и пратећих средњорочних планова.

Поред усклађивања са актима вишег нивоа, приликом израде Плана развоја Вршца узета су у обзир и документа јавних политика (стратегије, програми) која се односе на ЈЛС Вршац која су реализована у периоду пре доношења ЗоПС а чији период важења још траје или су од значаја за реализацију овог Плана. Спроведена је анализа ових аката и донети закључци представљени у одељку Преглед и анализа стања.

Начела планског процеса

Поступак израде Плана развоја Вршца спроведен је уз поштовање начела планског процеса прописаних чл. 3 ЗоПС:

* Начела јавности и партнерства, кроз обезбеђење транспарентног и консултативног процеса током свих корака у његовој изради, информисање преко различитих канала јавне комуникације, партиципативни приступ, јавни дијалог и интердисциплинарну сарадњу широког спектра субјеката и циљних група
* Начела интегралности, одрживог развоја и социјалне једнакости, кроз јасно опредељење за економски развој који је у спрези са аспектима заштите животне средине, укључењe и побољшања квалитета живота свих друштвених група, недискриминације и посебне пажње за социјално осетљиве групе становништва.
* Начела финансијске одрживости и реалистичности Плана, кроз посебан фокус на програмско буџетирање и поштовање фискалних ограничења, уважавање реалних капацитета и економских, инфраструктурних, друштвених и других ограничења која су присутна у овој фази развоја Града.

# 1. Преглед и анализа актуелног стања

Методи прикупљања и анализе података

У изради Прегледа актуелног стања примењени су следећи аналитички методи:

Прикупљање података из примарних извора:

* Анкетирање јавности путем полу-структурираних анкетних упитника креираних за све утврђене области планирања. У упитницима је део питања био структуриран у виду Ликертове скале са могућности одабира једне од више понуђених оцена актуелног стања по више специфичних тематских целина, док је други део питања био отвореног типа са могућношћу слободне интерпретације стања како га сагледавају учесници анкета. Током трајања пројекта израде Плана развоја укупно је прикупљено 77 комплетираних анкета од стране грађана.
* Фокус групе по свим областима планирања које су спроведене уз присуство 62 учесника Партнерског форума. Фокус групе су биле реализоване уз вођење дискусије од стране стручних модератора и евидентирање идентификованих проблема и предлога за унапређења стања који су по завршетку сесија обрађени од стране консултантског тима и даље допуњавани од стране Радних група и заинтересованих субјеката.
* Више радних састанака и панел дискусија са представницима пројектног тима и Радних група града Вршца
* Увиди и сугестије са јавне расправе по објављеном Нацрту Плана развоја

Прикупљање података из секундарних извора:

* Статистички подаци из база РЗС (веб апликација DevInfo) и Аналитичког сервиса РСЈП
* Подаци Агенције за привредне регистре РС
* Подаци са интернет презентације града Вршца и комуналних предузећа
* Подаци служби локалне управе, комуналних, привредних, друштвених и других

организација града Вршца

* Подаци о реализацији претходне Стратегије развоја града Вршца 2016-2020. прикупљени у сарадњи са тематским Радним групама
* Друге актуелне стратегије, програми и пројекти града Вршца и релевантни стратешки документи виших нивоа планирања

Анализа и представљање закључака о актуелном стању

* У аналитичком поступку обрађени су сви подаци прикупљени из примарних и секундарних извора. Идентификовани су кључни проблеми и ограничавајући фактори. На основу ex-post анализе остварења претходне Стратегије развоја 2016-2020 креиран је ексел документ са прегледом реализације по свим стратешким приоритета и пројектима који су планирани за њихову реализацију. Посебно су идентификовани пројекти који нису реализовани, пројекти који су започети а нису окончани до почетка новог планског циклуса, са назнаком за које пројекте је на основу анализе стања идентификована потреба да се укључе у разматрање приликом дефинисања нових развојних приоритета и евентуално наставе и у новом планском циклусу.
* Преглед актуелног стања представљен је у складу са „*Смерницама за израду Планова развоја ЈЛС“.* У основном тексту Плана представљен је резиме са главним закључцима анализе, док су у Анексу 1. Плана опширније представљени подаци по свим областима планирања. У Анексу 2. Плана представљени су резултати консултативних процеса – анализе прикупљених анкета јавности, реализованих фокус група и јавне расправе.
* У завршном кораку анализе актуелног стања представљене су SWOТ анализе са прегледом снага, слабости, прилика и претњи по планским областима, као методолошки алат за подршку у доношењу одлука у даљем поступку идентификовања развојних приоритета.

## 1.1. Основни подаци о Вршцу

Историјски преглед

Вршац има дуго и богато историјско наслеђе, које обухвата уметничка и историјска раздобља од праисторије до данашњег доба. Подручје данашњег града било је насељавано још у доба неолита и обилује траговима бројних градитељских подухвата и историјских артифаката. Културно-историјски објекат који представља симбол и чини Вршац широко препознатљивим је Вршачка кула, подигнута од стране деспота Ђурђа Бранковића у првој половини 15. века.

A picture containing building, sky, outdoor, stone

Description automatically generated

У граду су се смењивали српски и мађарски владари, а у време владавине деспота Ђурђа Бранковића се српско становништво досељава у већем броју и оснива се насеље Подвршац, док се утврђење на Брегу повезује са другим утврђењима јужно од Дунава у циљу одбране од Отоманске империје. Турци су током освајања Баната заузели град Вршац средином 16. века и њихова владавина је трајала укупно 164 године. У том периоду изграђена је четвороугаона паланка на месту данашње Чукур-мале и Вршац је у потпуности попримио оријентални изглед.

Већ од 15. века ова област постала је позната по винима захваљујући геоморфолошким и климатским погодностима за развој виноградарства. Након пада Турака, настаје нова епоха у којој у град почиње да се досељава немачко становништво доносећи нове виноградарске технике које ће Вршац брзо претворити у једно од седишта винарства Хабзбуршке монархије. О величини и значају производње тог времена говори и чињеница да се цена белог вина у Монархији одређивала на основу производње у вршачком региону Гудурице. Тада је, крај старог Српског Вршца, основано и немачко насеље (на простору данашње улице – Стеријине и Хероја Пинкија).

Аустријски двор је крајем 18. века одобрио уједињење Српског и Немачког Вршца и тако је 1795. године створен јединствен град у коме су власт делили Срби и Немци. Становништво је било измешано: немачко, српско и влашко. Вршац је услед брзог напретка проглашен самосталном муниципијом 1872. године, добио је свог првог жупана и првостепени суд.

По избијању I светског рата, статус српског становништва се драстично изменио, делом због миграција грађанства, а делом јер је део српске омладине мобилисан у аустро-угарску војску. Вршац је изгубио значајну трговачку и сировинску базу, међутим, и даље је била сачувана производња вина као најзначајнија пољопривредна грана.

Током II светског рата, Град је претрпео велике патње и разарања, праћене прогоном локалног српског, јеврејског и ромског становништва. Вршац је од 1941-44 био део аутономне немачке области Банат у окупираној Србији, а циљ окупатора је био да Банат формирају као посебну државу Подунавских Немаца повезану са Трећим Рајхом. По ослобођењу, Вршчани су се одужили својим јунацима и великанима тако што њихова имена носе бројне улице, тргови, школе, а у парковима се налазе вајарска дела која представљају познате личности. У овом периоду Град је претрпео највеће етничке промене, немачким становницима су национализована имања и они су емигрирали.

Почев од осамдесетих година 20. века, Вршац улази у фазу врло динамичног развоја и постаје један од најуспешнијих привредних центара у земљи.

Грб Вршца, на коме се налазе главна обележја града, усвојен је 1964. године Статутом Града. Данас, као и у већем делу своје прошлости, Вршац са околином представља мултиетничку средину у којој се поштују људска права и културни диверзитет без обзира на верску и националну припадност.

Карактеристике природно-географског положаја

Град Вршац административно припада јужнобанатском округу АП Војводине и смештен је уз сам руб Панонске низије у близини границе са Румунијом. Налази се на просечној надморској висини од 118 m, док је надморска висина у центру града 94 m.

Вршац је удаљен од Београда 84 km, а од границе са Румунијом свега 14 km. Суседне општине у Републици Србији су Бела Црква, Ковин, Алибунар и Пландиште, а са источне и североисточне стране су румунски окрузи Caras-Severin и Timis. Вршац спада међу највеће општине у Војводини са површином од око 800 km2.

У односу на друга насеља у јужнобанатској области, поред атипичне рељефне структуре за регион Војводине, предност Вршца је његова добра повезаност са другим градовима, и то како у друмском, тако и у железничком саобраћају

Map

Description automatically generatedГрад Вршац лежи у подножју Вршачких планина. Највиши врх је Гудурички врх са 641 m, који је уједно и највиши врх у Војводини. У непосредној близини Вршца налазе се депресије Великог и Малог рита, поточне долине, лесне заравни, а осим тога, у близини се налази и Специјални резерват природе Делиблатска пешчара, једно од највећих пешчаних пространстава у Европи

Град се налази на важном међународном правцу друмског саобраћаја Е-70, који спаја два паневропска коридора: X (који иде од Аустрије до Грчке) и IV (који иде од Немачке до Турске).

Вршац је такође железничко чвориште на магистралној прузи 107 која повезује Београдом са Темишваром. На територији Вршца се налази и аеродром који поседује три писте – 1.000 метара дугачку бетонску писту и две травнате писте, дужине 815 и 545 метара. Писте се користе у циљу школовања пилота у оквиру Пилотске академије, међутим аеродром има потенцијал и за активирање међународног путничког саобраћаја уколико се изврше неопходна улагања у полетно-слетну стазу и радио-навигациону опрему.

Клима је умерено-континентална с обзиром на географску позиционираност града. Одликује се дугим и топлим летом и хладнијом зимом, свежијим и краћим пролећем, док је јесен нешто дужа и топлија. Просечна количина падавина у периоду октобар 2020-март 2021. године износила је 284 mm. Карактеристична појава за Вршац и цео јужни део Јужнобанатског округа је источни ветар кошава, која најчешће дува у хладнијој половини године и њена брзина досеже у просеку 18-40 km/h, а највећи забележени удари су чак и 140 km/h. Осим кошаве дува и северац и северозападни ветар.

Природни ресурси

На територији ЈЛС Вршац истичу се следећи природни ресурси:

* плодно обрадиво земљиште,
* шуме и шумско земљиште,
* водене површине,
* минералне сировине.[[1]](#footnote-2)

Од укупне површине Јужнобанатског округа, која износи 4.245 km2, 80,4% односно 341.268 ha заузимају пољопривредне површине. Слично је учешће пољопривредних површина у односу на укупну територију општине Вршца, односно 80% од укупне површине 800 km2. Вршац обилује квалитетним земљиштем и има све предуслове за даљи динамичан развој пољопривредне делатности. Изузетни природни услови, земљиште и клима посебно су погодни за развој виноградарства и воћарства. Виноградарство је једна од најзначајнијих грана пољопривреде Вршца. Виногради заузимају од око 1.800 ha територије Јужног Баната, од чега је на површини од 1.260 ha заснована производња са сортама за вино са географским пореклом.

Према подацима Републичког завода за статистику, шуме и шумске површине заузимају укупно 5.890,45 ha, или око 7,4% територије града Вршца. Посматрајући претходни плански циклус, приметан је пад нивоа пошумљености за око 1%. Највећи комплекси шума се налазе на територији Шушаре и Вршачког брега, где се поред претежно аутохтоних култура налазе и накнадно засађене дрвенасте врсте. Шуме Вршачког брега имају производнo заштитну функцију јер штите земљиште од утицаја еолске ерозије. Осим тога, издвајају се природни споменик Шума-парк храстова шума код Страже и меморијални споменик Спомен шума у Куштиљу на обали Караша. Шуме у оквиру ГЈ "Делиблатски песак" су најзаступљеније у оквиру режима III степена заштите. Чине их високе и изданачке шуме од којих су најбројније изданачке шуме багрема у сва три степена заштите.

У наставку је дата илустрација која приказује проценат пошумљености градова у Јужнобанатској области за 2020. годину као и проценат пошумљености на нивоу Републике Србије

*Илустрација: Проценат пошумљености у јужнобанатској области и на нивоу Републике, 2020. година*

*Извор: Аналитички сервис*

Из претходне илустрације може се закључити да је по нивоу пошумљености ЈЛС Вршац трећа општина у Јужном Банату, иза Беле Цркве и Ковина чији проценат пошумљености износи 7,6% и 10,2%; респективно. Просечна пошумљеност на нивоу Јужног Баната износи 5,11%; док пошумљеност Републике Србије у 2020. години износи 25,55%.

Река Караш и канал Дунав-Тиса-Дунав представљају главне водне ресурсе вршачке општине. Река Караш је дуга 110 km, извире у Румунији, а улива се у Дунав код места Стара Паланка. И поред дужине и велике дренажне површине, река Караш ни у једном делу свога тока није пловна. Караш је део канала ДТД и на територији Вршца пролази поред насељених места Куштиљ и Војводинци. Канал ДТД је јединствена каналска мрежа дужине 960 km, од чега је пловно 600 km. Овај канал повезује токове река Дунава и Тисе кроз Војводину и има значајну улогу у пољопривреди, одводњавању и наводњавању, снабдевању водом, одбрани од поплава и др. Врло битну улогу Хидросистем ДТД има такође и за индустрију, у смислу снабдевања водом индустријских погона, пловидбе и транспорта робе, пријем употребљене воде, заштита квалитета воде и сл.

Потенцијал за развој Вршца представљају лежишта минералних сировина за експлоатацију: опекарске глине (лежиште код насеља Уљма); кварцног песка и шљунка (истражни простор на локалитету Сочица, Месић, Вршачке планине); гранита (лежиште на Вршачким планинама између Вршца и Малог Средишта) и подземних вода (истражни простор на три локалитета: 1. Вршац, 2. Марковац, Гудурица и Мало Средиште и 3. Сочица и Јабланка);

Становништво и демографска кретања

Територију града Вршца чине 24 насеља, од којих је 1 градско: Вршац – уже градско језгрo, док остала 23 насеља чине сеоска насеља.

У складу са законом о територијалној организацији Републике Србије у наставку је дат списак насељених места и припадајућих катастарских општина за град Вршац:

|  |  |
| --- | --- |
| Насељено место | Катастарска општина |
| Ватин | Ватин |
| Велико Средиште | Велико Средиште |
| Влајковац | Влајковац |
| Војводинци | Војводинци |
| Вршац – уже градско језгро | Вршац – уже градско језгро |
| Вршачки Ритови |  |
| Гудурица | Гудурица |
| Загајица | Загајица |
| Избиште | Избиште |
| Јабланка | Јабланка |
| Куштиљ | Куштиљ |
| Мали Жам | Мали Жам |
| Мало Средиште | Мало Средиште |
| Марковац | Марковац |
| Месић | Месић |
| Орешац | Орешац |
| Павлиш | Павлиш |
| Парта | Парта |
| Потпорањ | Потпорањ |
| Ритишево | Ритишево |
| Сочица | Сочица I |
|  | Сочица II |
| Стража | Стража |
| Уљма | Уљма |
| Шушара | Шушара |

*Извор: Информатор о раду града Вршца*

Према подацима Републичког завода за статистику за 2020. годину, у Вршцу живи укупно 48.514 становника, на основу чега густина насељености износи 61 становник/km2. Град Вршац доприноси са 17,62% укупном броју становника јужнобанатске области, а са 2,64% укупном броју становника АП Војводине.

*Табела : Упоредни преглед кретања броја становника, према спроведеним пописима 1991. до 2011. године и процењени број становника за 2020. годину, у Вршцу*

|  |  |  |  |  |
| --- | --- | --- | --- | --- |
| Подручја | Година / Број становника | | | |
| 1991. | 2002. | 2011. | 2020.процена |
| Вршац - уже градско језгро | 36.885 | 36.623 | 36.040 | - |
| Вршац – цела територија | 58.228 | 54.369 | 52.026 | 48.514 |
| Аутономна покрајина Војводина | 2.013.889 | 2.031.992 | 1.931.809 | 1.840.852 |

*Извор: РЗС (подаци за 2020. годину су процена РЗС, редовни попис није још спроведен због пандемије)*

У односу на 2011. годину, укупан број становника Вршца је смањен за 6,75%, док је просечна пондерисана годишња стопа раста износила -0,77%. На основу тога, може се закључити да је у граду Вршцу пристутна тенденција пада броја становника. У наставку је дат визуелни приказ кретања броја становника у Вршцу за период 2013-2020. године.

*Илустрација : Кретање броја становника у периоду 2013-2020. године, у Вршцу*

*Извор: РЗС*

Просечна старост становника у 2020. години у граду Вршцу износи око 44 године. У односу на попис из 2011. године, просечна старост становништва се повећала за око 2 године. Што се тиче старосне структуре, у Вршцу је највећи удео (61%) становништва узраста 18-64 године. У периоду 2011-2020. године, ови проценти се нису значајније мењали. Оно што је забрињавајуће је да је у укупној популацији Вршца најмањи удео младих од свега 18%. У наредној илустрацији, приказана је процентуална структура становништва према старосним групама у Вршцу за 2020. годину.

*Илустрација 2: Становништво према старосним групама уВршцу, 2020.година*

*Извор: Витална статистика, РЗС*

У структури становништва према националној припадности Срби учествују са 72,26%. У осталих 27,74% највеће учешће имају Румуни са учешћем од 10,42% укупне популације града Вршца. Затим следе, Мађари са 4,35% и Роми са 2,63% укупне популације Вршца. У наставку је дат илустративан приказ учешћа Срба и становништва других националности у граду Вршцу.

*Илустрација 3: Структура становништва према националној припадности према попису из 2011. године, у Вршцу*

*Извор: РЗС*

Општа стопа морталитета у Србији је једна од највиших у Европи и у свету и износила је 16,9 на 1.000 становника у 2020. години (у Вршцу 17,5 ‰). Стопа наталитета у Вршцу је 9‰, што резултира укупном негативном стопом природног прираштаја од -8,5‰. Очекивано трајање живота за мушкарце у Вршцу у 2020. години износило је 71,8 године, а за жене 77,2 годинe.

У наставку је дат преглед очекиваног трајања живота према полу по годинама 2013-2020.године – град Вршац, Јужнобанатска област, регион Војводине и Република Србија.

*Извор: РЗС*

Из претходне илустрације може се закључити да очекивано трајање живота током посматраних година у Вршцу бележи пораст током периода 2013-2018. године, а потом од 2019. године благи пад. У Вршцу је очекивана старост становништва женског пола у 2020. години једнака очекиваној старости на нивоу Републике, док је очекивани животни век становништва мушког пола у Вршцу нешто краћи у односу на ниво Републике у последњој посматраној години.

Укупан број досељеног становништва у Вршац током 2020. године износио је 477, док је одсељеног становништва укупно 534. У наставку је дат илустративан приказ који приказује тренд унутрашњих миграторних кретања за период 2018-2020. године у Вршцу.

*Илустрација: досељено и одсељено становништво, 2018-2020 година, Вршац*

*Извор: Унутрашње миграције, РЗС*

Највеће учешће у досељеном и одсељеном становништву Вршца имали су Срби са 49,48% и 55,81%; респективно. У досељеном становништву 2020. године структурираном према националној припадности учешће Срба праћено је учешћем становника који се изјашњавају као Румуни (8,6%), Роми (4,19%) и Југословени (2,73%). Што се тиче структуре одсељеног становништва у 2020. години према националној припадности, иза Срба по учешћу следе, такође, Румуни (8,43%), Роми (6,18%) и Југословени (2,62%).

Посматрајући унутрашња миграторна кретања становништва за град Вршац структурирана према занимању, највеће учешће у досељеном становништву имају стручњаци и уметници (22,64%), затим радници у рударству, производњи и сродним гранама (5,66%) и услужни радници (2,94%). Са друге стране, највеће учешће у одсељеном становништву структурираном према занимању у 2020. години имају стручњаци и уметници (22,66%), радници у рударству, производњи и сродним делатностима (5,43%) и особље друштвене заштите (1,87%).

Организација локалне самоуправе и друштвена партиципација

Град Вршац примењује бројне законске и друге опште акте у вршењу овлашћења из своје надлежности као ЈЛС. Скупштина града је највиши орган локалне самоуправе који врши основне функције власти, утврђене Уставом, законом и Статутом града. Скупштину чини 45 одборника које бирају грађани на локалним изборима, на сваке четири године. Према подацима Републичког завода за статистику, проценат бирача гласалих на локалним изборима за одборнике скупштине за град Вршац у 2020. години износио је 50,2%.

На парламентарним и републичким изборима спроведеним априла 2022. године добијени су следећи резултати:

* + - проценат бирача гласалих на парламентарним изборима је 60,97%. Проценат важећих гласова је износило 96,19%;
    - проценат бирача гласалих на председничким изборима је 60,95%. Проценат важећих гласова износио је 97,57%.

Кворум за пуноважно одлучивање Скупштине чини већина од укупног броја одборника, а одлуке доноси већином гласова присутних одборника, уколико законом или другим прописом није другачије дефинисано. Председника Скупштине Града и заменика председника Скупштине града бира и разрешава Скупштина из реда одборника. Секретара Скупштине Града и његовог заменика поставља Скупштина на предлог председника Скупштине. У 2021. години припремљено је и реализовано укупно 10 седница Скупштине града Вршца.

Индикатор који приказује степен остварења једног од циљева одрживог развоја је проценат жена одборника у скупштини и он је износио 35,6% за град Вршац у 2020. години. Сходно томе, може се рећи да долази до побољшања циља одрживог развоја 5.1.1, а то је удео жена међу посланицима у (а) националним параметрима и (б) локалним самоуправама у 2020. години у односу на претходне посматране године

Градоначелник је извршни орган Града. Бира га и разрешава Скупштина Града из реда одборника, што такође важи и за функцију Заменика Градоначелника.Заменик Градоначелника врши послове из надлежности Градоначелника, у договору са Градоначелником, а нарочито када је Градоначелник одсутан или спречен да обавља своју дужност. Градоначелник може имати највише пет помоћника. Помоћнике Градоначелника поставља и разрешава Градоначелник.

Градско веће је извршни орган Града. Чланове Већа бира Скупштина Града на предлог кандидата за Градоначелника. Кворум за пуноважно одлучивање чини проста већина од укупног броја чланова Већа, а одлучује се већином гласова присутних чланова. У неким случајевима Веће одлуке доноси већином гласова од укупног броја чланова Већа. Градско веће чине Градоначелник, заменик Градоначелника и 8 чланова. Током 2021. године одржано је 28 седница Градског већа, односно у просеку 2,33 седнице месечно, док је у 2020. години одржано 19 седница Градског већа.

Градска управа се образује за вршење управних послова у оквиру права и дужности Града, стручних послова за потребе Скупштине Града, Градоначелника и Градског већа. Одлуку о организацији Градске управе доноси Скупштина Града. Градском управом руководи начелник Градске управе. Начелника поставља и разрешава Градско веће на основу јавног огласа на период од пет година. Градску управу чине одељења, одсеци и службе.

У наставку је дат графички приказ организационе структуре градске управе града Вршца:

*Илустрација: Организациона структура Градске управе Вршца*

Table

Description automatically generated with medium confidence

*Извор: Информатор о раду града Вршца, мај 2022. године*

Град Вршац је оснивач следећих установа:

1. Градски музеј Вршац, Вршац, улица Жарка Зрењанина 20;
2. „Културни центар Вршац“, Вршац, улица Стеријина 62;
3. Градска библиотека, Вршац, Светосавски трг 2;
4. Дом омладине у Вршцу, Вршац, Дворска 28;
5. Народно позориште „Стерија“, Вршац, Светосавски трг 6;
6. Предшколска установа „Чаролија“, Вршац, Ђуре Јакшића 3;
7. Дом здравља Вршац, Абрашевићева бб;
8. Апотека Вршац, Вршац, Абрашевићева бб;
9. ДОО „Технолошки парк“ Вршац, Београдски пут бб;
10. ЈКП „Други октобар“, Вршац, Стевана Немање 26;
11. Туристичка организација Града Вршца, Вршац, Трг победе 1;
12. Центар за социјални рад, Вршац, улица Жарка Зрењанина 13.

Финансијска анализа ЈЛС и комуналних предузећа чији је оснивач Град

Област финансирања ЈЛС уређују три закона и то:

* Закон о локалној самоуправи,
* Закон о буџетском систему и
* Закон о финансирању локалне самоуправе.

Чланом 5. Закона о финансирању локалне самоуправе дефинисане су врсте примања ЈЛС, у које спадају изворни приходи, трансфери, примања по основу задуживања и других прихода и примања утврђених Законом. Други приходи су приходи остварени на територији ЈЛС у које спадају боравишне таксе, накнаде за чишћење јавних добара, концесионе накнаде и др.

Јединицама локалне самоуправе припадају, са нивоа Републике, додатно уступљени приходи и трансфери, док Аутономна Покрајина Војводине може јединици локалне самоуправе да додели и наменски трансфер.

У наредним табелама дата је структура прихода и расхода на нивоу категорија према економској класификацији.

*Табела: Структура прихода на нивоу категорије према ек. класификацији у (000) РСД*

|  |  |  |  |
| --- | --- | --- | --- |
| **Позиција** | **2018** | **2019** | **2020** |
| Порези | 1.350.348 | 1.370.758 | 1.353.092 |
| Донације и трансфери | 218.260 | 340.383 | 387.915 |
| Други приходи | 219.380 | 297.731 | 135.272 |
| Меморандумске ставке за рефундацију расхода | 405 | 367 | 3.723 |
| Трансфери између буџетксих корисника на истом нивоу | 394 | 694 | 566 |
| **Текући приходи** | 1.788.787 | 2.009.933 | 1.881.151 |
| Примања од продаје основних средстава | 2.397 | 66.104 | 114.081 |
| Примања од продаје залиха | 854 | 1.213 | 1.252 |
| **Примања од продаје нефинансијске имовине** | 3.251 | 67.317 | 115.333 |
| **Текући приходи и примања од продаје нефинаснијске имовине** | 1.792.038 | 2.077.250 | 1.996.484 |

*Извор: Одлука о завршном рачуну буџета града Вршца за 2020, 2019. i 2020. годину.*

*Табела: Структура расхода на нивоу категорије према ек. класификацији у (000) РСД*

|  |  |  |  |
| --- | --- | --- | --- |
| **Позиција** | **2018** | **2019** | **2020** |
| Расход за запослене | 375.031 | 394.482 | 435.791 |
| Коришћење роба и услуга | 679.333 | 736.221 | 634.373 |
| Отплата камата и пратећи трошкови задуживања | 16.345 | 11.394 | 5.802 |
| Субвенције | 15.000 | 8.000 | 68.400 |
| Донације, дотације, трансфери | 229.831 | 265.506 | 223.579 |
| Социјално осигурање и социјална заштита | 47.682 | 61.288 | 78.076 |
| Остали расходи | 176.427 | 233.112 | 158.615 |
| **Текући расходи** | 1.539.649 | 1.710.003 | 1.604.636 |
| Основна средства | 179.907 | 202.032 | 290.057 |
| Залихе | 384 | 799 | 559 |
| Природна имовина | 13.127 | 3.844 | 1.291 |
| **Издаци за нефинаснијску имовину** | 193.418 | 206.675 | 291.907 |
| **Текући расходи и издаци за нефинансијску имовину** | 1.733.067 | 1.916.678 | 1.896.543 |

*Извор: Одлука о завршном рачуну буџета града Вршца за 2020, 2019. i 2018. годину*

*Табела: Укупни остварени приходи и примања ЈЛС у (000) РСД*

|  |  |  |  |
| --- | --- | --- | --- |
| **Позиција** | **2018** | **2019** | **2020** |
| Порез на доходак и добит | 923.277.359 | 978.626.930 | 958.372.354 |
| Порез на фонд зарада | 218 | 0 | 5 |
| Порез на имовину | 312.887.758 | 293.787.250 | 329.496.173 |
| Порез на добра и услуге | 86.372.156 | 68.908.934 | 35.679.828 |
| Други порези | 27.811.827 | 29.434.985 | 29.544.354 |
| Донације од међународних организација | 0 | 15.636.127 | 27614000 |
| Трансфери од других нивоа власти | 218.259.774 | 324.747.351 | 360.300.639 |
| Приходи од имовине | 97.505.789 | 136.202.502 | 59.263.059 |
| Приходи од продаје добара и услуга | 78.658.708 | 66.485.475 | 39.128.236 |
| Новчане казне за прекршаје | 10.828.424 | 13.568.348 | 13.746.643 |
| Добровољни трансфери од физичких и правних лица | 1.156.000 | 990.360 | 5.539.000 |
| Мешовити и неодређени приходи | 31.231.016 | 80.483.853 | 17.594.692 |
| Меморандумске ставке за рефундацију расхода | 365.000 | 0 | 0 |
| Меморандумске ставке за рефундацију расхода из претходне године | 39.604 | 367.507 | 3.723.605 |
| Трансфери између буџетских корисника на истом нивоу | 394.000 | 694.000 | 566.000 |
| Примања од продаје нефинансијске имовине | 3.250.182 | 67.316.616 | 115.333.136 |
| Примања од задуживања и продаје финансијске имовине | 67.409.002 | 0 | 1.429.201 |
| **УКУПНИ ПРИХОДИ И ПРИМАЊА** | **1.859.446.817** | **2.077.250.238** | **1.997.330.925** |

*Извор: Одлука о завршном рачуну буџета града Вршца за 2020, 2019. i 2018. годину*

Из претходно изнетих података се може закључити да у структури остварених прихода и примања највећи значај имају порези на доходак и добит чије је учешће у 2018. години износило 49,65%, 2019. године 47,12%, док је 2020. године износило 47,98% остварених прихода и примања. Други по значају је порез на имовину који је 2018. године износио 16,83%; 2019. године 14,14%; а 2020. године 16,50% учешћа у приходима и примањима. Трећи значајан извор примања су трансфери од других нивоа власти који су 2018. године износили 11,74%, 2019. године 15,63%; а 2020. године 18,04% укупних прихода и примања. Приметно је увећање ових примања кроз године, а детаљнији приказ дат је у табели у наставку.

*Табела: Трансфери од других нивоа власти и међународних организација у (000) РСД*

|  |  |  |  |
| --- | --- | --- | --- |
| **Година** | **АП Војводина** | **Влада Р. Србије** | **Међународне организације** |
| 2018 | 7.496 | 210.764 | / |
| 2019 | 234.137 | 90.610 | 15.636 |
| 2020 | 279.687 | 54.804 | 27.614 |

*Извор: Одлука о завршном рачуну буџета града Вршца за 2020, 2019. i 2018. годину*

С обзиром на географски положај, значај града Вршца и велики број пројеката прекограничне сарадње, приметан је раст трансфера од међународних организација тако да је процентуалнo повећање ових трансфера у 2020. години у односу на 2019. годину износило око 77%.

Програми за које се издвајају средства ЈЛС Вршца у складу са законом су:

1) Становање, урбанизам и просторно планирање

2) Комуналне делатности

3) Локални економски развој

4) Развој туризма

5) Развој пољопривреде

6) Заштита животне средине

7) Организација саобраћаја и сабраћајне инфраструктуре

8) Предшколско васпитање и образовање

9) Основно образовање и васпитање

10) Средње образовање и васпитање

11) Социјална и дечија заштита

12) Здравствена заштита

13) Развој културе и информисања

14) Развој спорта и омладине

15) Локална самоуправа

16) Политички систем локлане самоуправе

17) Енергетска ефикасност и обновљиви извори енергије

Структура давања у периоду 2018-2020 складу са програмском класификацијом приказана је на табели у наставку.

*Табела: Програмска класификација расхода у (000) РСД*

|  |  |  |  |  |
| --- | --- | --- | --- | --- |
| **Програми** | | **2018** | **2019** | **2020** |
| 1 | Становање, урбанизам и просторно планирање | 16.568 | 7.542 | 365 |
| 2 | Комуналне делатности | 225.887 | 269.807 | 268.197 |
| 3 | Локални економски развој | 11.148 | 4.983 | 4.254 |
| 4 | Развој туризма | 34.165 | 37.898 | 24.540 |
| 5 | Развој пољопривреде | 101.983 | 124.518 | 47.824 |
| 6 | Заштита животне средине | 87.853 | 152.616 | 269.150 |
| 7 | Организација саобраћаја и сабраћајне инфраструктуре | 19.025 | 32.571 | 46.300 |
| 8 | Предшколско васпитање и образовање | 151.691 | 147.779 | 148.879 |
| 9 | Основно образовање и васпитање | 104.668 | 121.745 | 108.467 |
| 10 | Средње образовање и васпитање | 42.882 | 56.633 | 42.194 |
| 11 | Социјална и дечија заштита | 106.119 | 113.885 | 148.441 |
| 12 | Здравствена заштита | 11.851 | 9.819 | 21.715 |
| 13 | Развој културе и информисања | 147.620 | 172.297 | 138.743 |
| 14 | Развој спорта и омладине | 194.172 | 161.113 | 136.127 |
| 15 | Локална самоуправа | 540.002 | 575.882 | 537.125 |
| 16 | Политички систем локлане самоуправе | 38.180 | 55.193 | 61.123 |
| 17 | Eнергетска ефикасност и обновљиви извори енергије | 0 | 1.898 | 0 |
| **Укупно** | | **1.833.814** | **2.046.179** | **2.003.444** |

*Извор: Одлука о завршном рачуну буџета града Вршца за 2020, 2019. i 2018. годину*

Сходно подацима о завршном рачуну буџета града Вршца, највећи обим средстава ЈЛС у наведеним годинама издваја се за програм „Локална самоуправа“ и програм „Комуналне делатности“. Оно што је приметно из дате табеле је пораст новачаних средстава која се издвајају за заштиту животне средине, не само у износима већ и процентуално у односу на расходе, те су 2018. године износила 4,79%; 2019. године су износила 7,46%; а 2020. године 13,43%. Осим тога, треба напоменути да су 2020. године у склопу мера против пандемије Ковид-19 улагања у здравствену заштиту драстично порасла као ставка у расходима, па тако је 2020. године утрошено 1,08% буџета док је у 2018. години овај програм имао учешће од само 0,65% у структури расхода.

ЈКП „Други октобар“ Вршац је једино јавно комунално предузеће које врши комуналне услуге на нивоу града Вршца а чији је и оснивач град Вршац. У наредним табелама дат је кратак преглед пословних прихода и расхода као и преглед прихода од донација, субвенција и сл.

*Табела: Пословни приходи и расходи ЈКП „Други октобар“ Вршац у 000 РСД*

|  |  |  |  |  |  |  |
| --- | --- | --- | --- | --- | --- | --- |
| **Назив предузећа** | **2018** | | **2019** | | **2020** | |
| **Пословни приходи** | **Пословни расходи** | **Пословни приходи** | **Пословни расходи** | **Пословни приходи** | **Пословни расходи** |
| ЈКП "Други октобар" Вршац | 1.997.340 | 2.006.720 | 1.854.165 | 1.949.159 | 1.811.657 | 1.919.400 |

*Извор: Биланс успеха за 2018., 2019. и 2020. годину*

*Табела: Приходи ЈКП „Други октобар“ Вршац од донација, субвенција и др. у 000 РСД*

|  |  |  |  |
| --- | --- | --- | --- |
| **Назив предузећа** | **2018** | **2019** | **2020** |
| ЈКП "Други октобар" Вршац | 17.344 | 32.828 | 32.815 |

*Извор: Биланс успеха за 2018., 2019. и 2020. годину*

Оцена финансијског капацитета града

У анализи финансијских показатеља за период од 2018, 2019. и 2020. године уочава се тренд повећања прихода од продаје нефинансијске имовине, који континуирано расте из године у годину.

Анализом висине трансфера од других нивоа власти (АП Војводина и Влада Републике Србије) приметан је тренд повећања: 2018. године ова ставка је имала учешће у буџету града од 11,74%, 2019. године 15,63% а 2020. године 18,04%, што имплицира смањење степена финансијске самосталности ЈЛС Вршац, а што је објашњиво с обзиром на утицај пандемије Ковид-19 на укупне активности.

Осим тога, стање дуга које има град Вршац се смањује, што се може видети на илустративном приказу у наставку за 2019, 2020. и 2021. годину.

*Извор: Одељење за привреду, пољопривреду и ЛЕР града Вршца*

У посматраном периоду претходне три године, (2018-2020. године) кумулативно посматрано, највише средстава из буџета је коришћено на програме општих услуга локалне самоуправе, комуналних делатности и предшколског образовања и васпитања, док се најмање средстава из буџета локалне самоуправе користило за програме енергетске ефикасности, локалног економског развоја и становања, урбанизма и просторног планирања.

## 1.2. Кључни налази анализе актуелног стања и SWOT матрице

### 1.2.1. Анализа претходних и актуелних јавних развојних политика ЈЛС Вршца

а) Стратегија развоја града Вршца 2016-2020

Стратегија развоја града Вршца 2016-2020. садржала је 12 стратешких циљева који су били разложени на 26 програмских мера и 114 активности/пројеката. Обзиром на недефинисаност структуре и процедуре реализације стратешких развојних докумената у претходним планским циклусима пре доношења регулативе новог ЗоПС, у највећем броју ЈЛС у Републици изостајао је поступак континуираног мониторинга и опредељених ресурса у смислу надлежних тела и субјеката који би спроводили праћење постављених индикатора успешности, што је резултирало немогућношћу да се на адекватан начин спроводе вредновања остварених ефеката и укупног остварења постављених циљева. И поред тога, постојање претходне Стратегије развоја Вршца и планираних циљева и пројеката представља веома значајну полазну основу и платформу чији елементи ће се укључити и у садржај новог Плана развоја, јер идентификује велики број кључних проблема Града и даје смернице пројектних решења за њихово превазилажење.

б) Поред претходно описаног планског документа, у анализи стања сагледане су и друге јавне политике и документи од стратешког значаја за ЈЛС Вршац, представљени у табели у наставку:

|  |  |
| --- | --- |
| **Назив документа** | **Година доношења** |
| Локални еколошки акциони план | 2008. |
| Локални план управљања отпадом | 2010. |
| Стратегија социјалне заштите | 2014. |
| Генерални урбанистички план Вршца | 2015. |
| Просторни план општине Вршац | 2015. |
| Програм развоја туризма општине Вршац | 2015. |
| Локални акциони план запошљавања | 2016. |
| Ревизија Локалног еколошког акционог плана града Вршца – ЛЕАП | 2016. |
| Статут града Вршца | 2019. |
| Локални акциони план за социјално укључивање Рома и Ромкиња | 2019. |
| Стратегија развоја социјалне заштите града | 2021. |
| Информатор о раду града Вршца | 2022. |

*Извор: Сајт града*

Стручни тим уз подршку Радних група је на основу података из стратешких аката, јавно доступних података и консултационих процеса о актуелном стању и проблемима спровео анализу укупног стања и донео кључне налазе по усвојеним областима планирања који су представљени у следећим поглављима.

### 1.2.2. Кључни налази за област планирања Привреда и пољопривреда и SWOT матрица

Укупан број запослених у граду Вршцу према подацима РЗС у 2020. години, у просеку је износио 14.487 према општини рада и 14.584 запослених према општини пребивалишта. Од тога, око 82% запослених ради у правним лицима, 14% код предузетника и око 4% представљају индивидуалне пољопривреднике. Раст броја запослених у односу на стање на почетку претходног планског циклуса (2014. године 11.999) од око 21% је резултат спроведених интервенција на тржишту рада попут: програма стручних пракси, програм јавних радова на локалном и регионалном нивоу и програм самозапошљавања. У истом периоду, број незапослених је континуирано опадао, са 6.341 (2014.) на 3.254 (2019.) лица, што представља значајно кумулативно смањење од око 12% годишње. Изузетак представља 2020. година када се бележи благи пораст броја незапослених и он je износиo 3.336 лица. У 2021. години број незапослених износи 3.223 лица.

Према подацима са АПР, број активних привредних друштава у Вршцу је у посматраном периоду 2018-2021. године био приближно једнак уз нешто већи пад у 2019. (654) у односу на 2018. годину (722). У 2021. години број привредних друштава је 651. Број предузетника је у благом порасту у истом посматраном периоду и у 2021. години износи 1.459.

ЈЛС Вршац располаже са укупно 63.061 hа пољопривредног земљишта, што представља око 80% укупне територије ЈЛС. Од укупне површине пољопривредног земљишта на територији Вршца, око 23.397 hа је у државној својини. Што се тиче структуре државног пољопривредног земљишта, највеће је учешће обрадивог земљишта у износу 71%, а највеће учешће у обрадивом земљишту имају њиве – 80%.

За сада је комасација пољопривредног земљишта потпуно завршена у К.О. Велико Средиште, К.О. Павлиш и К.О. Вршац (око 19.500 ha). Осим тога, комасација је завршена и у К.О. Избиште и К.О. Влајковац, али због недовољног капацитета РГЗ-а није отпочело излагање и стављање у службену употребу. Поступак комасације у К.О. Уљма је на самом крају, чека се прихватање елабората у РГЗ и тиме ће се поступак комасације завршити на преко 50% (преко 34.500 ha) пољопривредних површина на територији града Вршца.

Карактеристично за пољопривреду града Вршца је повезивање пољопривредника у удружења. На територији Вршца седиште има 15 пољопривредних организација, од чега половина представља пољопривредне задруге. Примећује се тренд раста на плану опремања пољопривредника и задруга са новом савременом механизацијом уз подршку Министарства пољопривреде и Покрајинског секретаријата за пољопривреду, водопривреду и шумарство. Поред наведених задруга и пољопривредних фирми у Вршцу послују и организације које имају откупне станице, а чије седиште није на територији Вршца.

У претходном планском циклусу спроведено је више едукација по питању важности одржавања канала, савремених трендова у пољопривреди, а заједно са пољопривредним удружењима спровођене су акције и на плану IPARD програма и важности заоравања жетвених остатака.

Уписана дужина каналске мреже за одводњавање је 785,62 km. Тачан број, односно дужина каналске мреже знаће се по окончању поступка комасације на целој територији града Вршца.

Систем за наводњавање на државном пољопривредном земљишту обухвата површину од 2.522 hа, са тенденцијом раста од око 50% у односу на прошлу годину. Осим тога, на приватним парцелама присутан је тренд раста обухвата површина, нарочито када су у питању системи за наводњавање „кап по кап“.

У Вршцу постоје две радне зоне: „Јужна“ и „Северна“ радна зона. Јужна зона је у претходном периоду већ у потпуности активирана и попуњена, док су током 2021. године започети радови на изградњи и комуналном повезивању и опремању индустријске зоне „Север“. Зона „Север“ је стратешки добро позиционирана – налази се уз сам пут за Зрењанин у једном правцу и за гранични прелаз Ватин у другом, као и поред међународне пруге Београд-Вршац-Темишвар.

Највећа предузећа у Вршцу, према критеријуму пословних прихода, за 2021. годину су: Hemofarm AD, Fresenius medical care Srbija DOO, Swisslion DОО, Intertron DOO, Palladio Еast и ЈКП „Други октобар“.

Укупне инвестиције у основна средства на подручју Вршца достигле су 43,7 милиона евра у 2019. години, при чему је највише инвестирано у домаћу и увозну опрему (80%) и грађевинске радове (12%), док је у земљиште, култивисане биолошке ресурсе и интелектуалну својину уложено 7%.

У структури инвестиција по пореклу капитала, у Вршцу је доминантно учешће страног капитала са око 74%.

ЈЛС Вршац има висок суфицит у спољнотрговинској размени, извоз је у константном порасту и покривеност увоза извозом 2020. је на нивоу 127%. Сектор трговине и услуга у ЈЛС је врло динамичан и други је по обиму запослених, а у Вршцу послује 10 филијала домаћих и страних банака и 7 осигуравајућих друштава.

Детаљнији преглед и статистички значајни актуелни подаци за област „Привреда и пољопривреда“ представљени су у поглављу 1. Анекса 1. овог Плана.

*SWOT матрица за област планирања „Привреда и пољопривреда“*

|  |  |
| --- | --- |
| **СНАГЕ** | **СЛАБОСТИ** |
| * + - Геостратешки положај, непосредна близина границе са ЕУ/Румунијом, близина међународних коридора X и IV и атипична рељефна структура     - Тренд раста извоза     - Тренд раста запослености као резултат реализације програма запошљавања     - Инфраструктурно и комунално опремање индустријске зоне „Север“     - Око 80% територије ЈЛС је квалитетно пољопривредно земљиште     - Вековна традиција у виноградарству и велике обрадиве површине опредељене за ову делатност     - Лидерска позиција Вршца са аспекта динамике комасације пољопривредног земљишта     - Тренд побољшања опремљености пољопривредних субјеката савременом механизацијом уз подршку државе | * Демографски трендови су негативни што представља значајан ризик за даљи развој свих привредних активности * Кашњење у развоју саобраћајне инфраструктуре – брза путна саобраћајница и електрификације пруге * Отежан приступ међународним и прекограничним фондовима и пројектима МСП због захтевних стандарда ЕУ * Спорост у решавању имовинско-правних односа и урбанистичко-планске проблематике * Запуштене велике површине под виноградарским засадима * Недостатак радне снаге која жели радити у пољопривредној производњи * Недовољност кадровске и стручне подршке из области пољопривреде у локалној самоуправи |
| **ПРИЛИКЕ** | **ПРЕТЊЕ** |
| * Опремањем индустријске зоне „Север“ ствара се значајан потенцијал за даљи привредни раст * Традиција и низ компаративних предности у делатности виноградарства и винарства стављају ову делатност међу најзначајније са аспекта потенцијала за даљи развој Вршца * Наставак комасације у преосталих 18 К.О. * Потенцијално активирање термалних извора за развој пољопривредне производње (пластеници, сушаре и др.) | * Позитиван тренд у структури односа запосленог и незапосленог становништва делом је и последица укупног смањења расположиве локалне радне снаге * Растући дефицит радне снаге у металској, грађевинској и другим техничким струкама * Ризик даљег опадања по површини и броју засада у области виноградарства * Неискоришћење доступних међународних извора финансирања и пропуштање динамичнијег укључења у међународне ланце снабдевања |

### 1.2.3. Кључни налази за област планирања Друштвене делатности и SWOT матрица

Ова планска област анализирана је кроз следеће аспекте значајне за развој друштевних делатности: здравствена заштита, социјална заштита, образовање и васпитање, култура и информисање, спорт и омладина и организације цивилног друштва

**Здравствена заштита**

Државне установе које пружају здравствене услуге на територији Вршца су:

* Дом здравља Вршац пружа примарну здравствену заштиту на територији града Вршца, организован је у оквиру 9 служби у којима је запослено укупно 206 радника.
* Општа болница Вршац припада секундарном нивоу здравствене заштите и обезбеђује праћење пацијената којима је потребно стручно мишљење вишег нивоа у односу на Дом здравља. У Општој болници Вршац гравитирају и пацијенти са територија Бела Црква, Пландиште и Алибунар те се може рећи да је то установа интермедијалног (међуопштинског) типа. Општа болница Вршац реализовала је План рада са укупно 536 радника.
* Неуропсихијатријска болница „Др Славољуб Бакаловић“ је интермедијалног (међуопштинског) типа јер се у њој обезбеђују здравствене услуге за потребе (90.690 становника) са територије града Вршца, Пландишта, Алибунара, Беле Цркве и осталих корисника по потреби. Тренутно је у болници запослено 454 радника, болничка служба обухвата 15 одељења и свако од одељења бави се испитивањем и лечењем специфичних психијатријских ентитета.

Посматрајући период од 2016 – 2020. године, број здравствених радника и сарадника у Вршцу се није драстично мењао. Чак је присутан тренд пораста броја здравствених радника и сарадника током посматраног временског периода по кумулативној стопи од око 2%.

Осим тога, током априла месеца 2022. године, Специјална болница за психијатријске болести „Др Славољуб Бакаловић“ постала је прва акредитована специјална болница у Србији. Тиме је град Вршац постао један од ретких градова у Србији у којем су све здравствене установе акредитоване, што доприноси бољој здравственој заштити становника са територије града.

**Социјална заштита**

Просечна старост Вршчана је 44 године. Присутна је тенденција раста индекса старења у 2020. годину у односу на 2011. годину за око 23%.

У Вршцу се делатношћу социјалне заштите актуелно баве следеће установе:

* + - Центар за социјални рад Вршац
    - Покрајинска установа социјалне заштите - Геронтолошки центар

Компаративна предност града Вршца је постојање адекватних институција социјалне заштите са великом распрострањеношћу услуга које пружају. Осим тога, постоји адекватан стручни кадар за рад са лицима из осетљивих група, искуство на пројектима прекограничне срадње и различити акциони планови који детаљније описују мере подршке за индивидуалне циљне групе (акциони план за Роме).

Према евиденцији Центра за социјални рад Града Вршца у 2019. години, број породица са оствареним правом на новчану социјалну помоћи било је 1.676, а у 2020. години - 1.690 породица - ово право се финансира из буџета РС. Из буџета ЛС у 2019. години исплаћено је по признатим решењима 2.453 једнократних помоћи, а 2020. године 2.283.

**Образовање и васпитање**

На територији Вршца у оквиру јавног система образовања и васпитања актуелно постоји:

* 1 предшколска установа са 9 објеката;
* 13 основних школа, од којих је једна музичка школа и специјална школа за децу са посебним потребама која поред основног образовања има и одељења средњег образовања;
* 4 средње школе;
* Висока струковна школа за образовање васпитача „Михаило Палов“ са студијским програмима на српском, румунском и ромском језику и 1 одељење Учитељског факултета из Београда;
* Тренинг центар Ваздухопловне академије за обуку (пилота, механичара, контролора лета).

На територији града Вршца становништво старије од 15 година у време израде Плана има следећу образовну структуру:

*Извор: Аналитички сервис*

Основне школе укупно похађа 4.048 ученика, постоји укупно 221 одељење и број укупно запослених је 635. Основну музичку школу похађа 393 ученика, а број укупно запослених је 63 лица.

У средњим школама је укупно 328 запослених лица, постоји 89 одељења и 2.320 ученика који је похађају.

**Правосудне институције**

У оквиру правосудног система Републике Србије у Вршцу делује Основни суд у Вршцу, Основно јавно тужилаштво у Вршцу и Прекршајни суд у Вршцу.

Уколико посматрамо тренда кретања броја правоснажно осуђених пунолетних лица према месту извршења у периоду 2018-2020. може се приметити следеће:

* + - Бележи се пад укупног броја правоснажно осуђених пунолетних лица према месту извршења (216 у 2020. години) у односу на претходне две године, када је тај број износио 252 (2019. године) и 270 (2018. године) лица.
    - Без обзира на пад укупног броја правоснажно осуђених лица у 2019. години у односу на 2018. годину за 6,7%, бележи се благи пораст правоснажно осуђених лица узраста 18-29 година са 104 на 108 лица.
    - У 2020. години долази до значајног пада броја правоснажно осуђених лица узраста 18-29. година за око 39%. Међутим, број правоснажно осуђених лица старијих од 30 година је повећан са 144 (2019. година), на 150 лица (2020. година).

**Култура, медији и информисање**

На подручју ЈЛС Вршца актуелно делују следеће установе културе:

* Градски музеј у Вршцу
* Градска библиотека
* Народно позориште „Стерија“
* Културни центар
* Дом омладине

Током целе године организују се различите културно-уметничке манифестације и програми од којих су неки традиционалног и међународног карактера. Вршац као мултинационална средина, има специфична културно-уметничка друштва у граду и сеоским срединама румунске националне мањине. Припадници националних мањина своју културу, језик и идентитет исказују кроз музичке и фолклорне активности.

Осим тога, услед разноликости структуре становништва према националној и верској припадности у граду Вршцу постоји више различитих цркви и храмова и активно је више верских заједница:

* Српска православна црква;
* Римокатоличка црква;
* Румунска православна црква и
* Више мањих црквених заједница, попут: Протестантске заједнице, Евангелистичко-методистичке хришћанске цркве и друге.

У Вршцу делују следећа основна средства јавног информисања:

* Телевизијска станица ТВ Банат, ТВ Лав, ТВ Панчево
* Дописништво РТС-а и РТВ-а
* Дописништво радија Новог Сада
* Недељне новине Вршачка кула и Вршачке вести
* Старт 013
* Дописништво румунског недељника Либертатеа
* Дописништво Вечерњих новости
* Интернет сајт Е-Вршац и Вршац мој крај

**Спорт, омладина и организације цивилног друштва**

Организације које се баве радом са децом и омладином у области спорта су:

* Спортски савез Вршац са 91 спортским клубом
* Дом омладине Вршац
* Канцеларија за младе

Кровна институција спорта је Спортски савез Вршац. На територији Вршца постоји 91 спортски клуб, са око 4.000 регистрованих такмичара. Највећи је број фудбалских клубова (н=18) који су институционално повезани кроз Фудбалски савез града Вршца. Нарочити успеси се истичу у кошарци, а најтрофејнији је женски кошаркашки клуб „Хемофарм“ са шест освојених титула шампиона државе. У Вршцу постоји неколико затворених објеката и отворених терена за спорт и рекреацију, Градски стадион, спортски и пословни центар „Миленијум“, Дворана Хемијско-медицинске школе, градски базен.

Према подацима АПР-а, у 2021. години на територији града Вршца делује велики број организација цивилног друштва - 460 удружења и 3 активних задужбина/фондација. Присутан је тренд раста броја удружења у временском периоду 2018-2021. године.

Детаљнији преглед и статистички значајни актуелни подаци за област „Друштвене делатности“ представљени су у поглављу 2. Анекса 1. овог Плана.

*SWOT матрица за област планирања „Друштвене делатности“*

|  |  |  |
| --- | --- | --- |
| **СНАГЕ** | | **СЛАБОСТИ** |
| * Постојање адекватних институција социјалне заштите са великом распрострањеношћу услуга, стручни кадар са искуством прекограничне сарадње и локални акциони планови који детаљније описују мере подршке за индивидуалне и осетљиве циљне групе * Једна од ретких ЈЛС у којој су све здравствене установе акредитоване, што доприноси квалитету здравствене заштите становника са територије Вршца и шире * Број здравствених радника се није значајно променио, а присутан је и тренд раста њиховог броја. * Постојање релативно довољно образовних установа за актуелни број становника, као и високошколских установа и Центра за обуку пилота * Богато културно-историјско наслеђе града, мултиетничка средина са великом распрострањеношћу локалне културне понуде * Богата спортска историја, развијени спортски садржаји, реконструкција Градског стадиона * Постојање бројних организација цивилног друштва које позитивно утичу на друштвену кохезију кроз повезивање грађанства по различитим основама | * Модел финансирања институција социјалне заштите, недостатак лиценцираних пружалаца услуга, локалног центра и прихватне станице у области социјалне заштите * Ограниченост капацитета за пријем нове деце и броја дефектолога у образовним установама * Неуређеност споменика културе у ужем градском језгру и насељеним местима, недостатак стручног кадра и инфраструктурне опремљености у области културе * Недовољни спортско-рекреативни капацитети за базичне спортове, недостајући смештајни капацитети за спортске манифестације, као и инфраструктура, садржај и стазе на Вршачком брегу * Недовољна мотивисаност младих да се укључе у активности удружења и недовољна едукованост постојећих чланова удружења у пројектним активностима |
| **ПРИЛИКЕ** | | **ПРЕТЊЕ** |
| * Постојање центра за обуку пилота и установа за образовање специјализованих кадрова у просвети и здравству, обновљена Пољопривредна школа и планирано проширење капацитета Предшколске установе * Значајан потенцијал у повећаном учешћу на пројектима прекограничне сарадње | | * Велико учешће маргинализованих друштвених група у незапослености * Одлив стручног кадра у области културе * Даље пропадање објеката од културно-историјског значаја * Кадровски капацитети локалне управе у домену снажније подршке друштвеном развоју |

### 1.2.4. Кључни налази за област планирања Инфраструктура и SWOT матрица

**Саобраћајна инфраструктура**

На подручју града Вршца актуелно стање саобраћајне инфраструктуре је следеће:

* Град се налази на 83. километру државног пута М10 од Београда према Румунији, од које је удаљен 14 km, односно на раскрсници државних путева М10 и М18. Пут М10 је деоница европског пута Е-70. Према просторном плану Републике Србије предвиђена је изградња савременог дела ауто-пута Панчево-Вршац-граница са Румунијом, а јуна 2022. године потписан је историјски значајан Споразум између Влада Србије и Румуније о заједничком инвестирању у пројекат изградње пуног аутопута на релацији Темишвар-Београд, Будућа траса пута представљаће најкраћу друмску везу од Румуније, преко Србије и Црне Горе са коридором X и са Средоземним басеном;
* Друмски гранични прелаз према Румунији се налази код Ватина.
* Железнички гранични прелаз према Румунији налази се на магистралној прузи 107 Београд-Вршац и спаја се са пругом 922 (Темишвар-Стамора Моравица). Према просторном плану Републике Србије у плану је изградња интермодалних терминала и логистичких центара на прузи Београд-Вршац.
* Канал Дунав-Тиса-Дунав је јединствена каналска мрежа у земљи, дужине 960 km од чега је пловно 600 km. На подручју града канал Дунав-Тиса-Дунав је елемент саобраћајне инфраструктуре који погодује одвијању наутичког саобраћаја и развоју овог вида туристичког промета. Плован је и дозвољена је пловидба за бродове чији је газ највише 2 m, носивости од 700 до 1.000 t. На каналу Дунав-Тиса-Дунав на територији града Вршца налазе се две луке: Влајковац и Стража. Водни саобраћај у Вршцу се користи за превоз теретне робе, најчешће грађевинског материјала, житарица и других материјала.
* Међународни аеродром Вршац је један од 18 аеродрома у Републици Србији. Отворен је још 1925. године и данас је четврти по величини аеродром у Србији. На аеродрому је смештена база светски познате ваздухопловне академије *SMATSA* коју поред домаћих похађају и студенти из свих крајева света. Вршачки аеродром тренутно поседује 3 писте: једну бетонску и две травнате.

**Комунална инфраструктура**

Укупна дужина водоводне мреже на целокупној територији Вршца износи 320 km, укупан број прикључака на систем водоснабдевања износи 20.276, a укупна количина захваћене воде за 2021. годину износи 6.455.297 m³. Oрганизовано снабдевање водом за пиће становништва и индустрије обавља експлоатацијом подземних вода са изворишта „Павлиш“.

Укупна дужина канализационе мреже износи 110 km, укупан број прикључака на канализациону мрежу износи 11.927 и укупна количина прикупљене отпадне воде за 2021. годину износи 2.520.294 m³. Према подацима са аналитичког сервиса, Вршац је један од ретких градова чији проценат домаћинства прикључених на канализациону мрежу од укупног броја становника износи 71,1%, при чему је територија Града покривена скоро у потпуности. Укупна дужина зацевљене мреже атмосферске канализације износи 18 km, а укупна дужина отворене каналске мреже износи 182 km.

На територији града Вршца потрошачи се електричном енергијом снабдевају из две високонапонске трафостанице (110 kV) – „Вршац 1“ и „Вршац 2“. Осим тога, снабдевање електричном енергијом је обезбеђено и из трафостаница „Вршачки ритови 35/10 kV“ и „Вршачки виногради 32/10 kV“. Напајање се врши преко постојеће 20кV и 10кV средњенапонске мреже и одговарајућих трансформаторских станица. Такође, као обновљиви извори енергије користе се ветропаркови – „Кошава I“, у близини места Избиште и „Ла Пичолина“, у близини места Загајица. „Кошава I“ својом јачином од 69 мегавата омогућава снабдевање електирчном енергијом око 45.000 домаћинства. Са друге стране, „Ла Пичолина“ јачином од 6,6 мегавати омогућава снабдевање електирчном енергијом око 12.000 домаћинстава.

ЈКП „Други октобар“ Вршац врши дистрибуцију природног гаса за насељена места Вршац, Павлиш, Влајковац и Ритишево. Примопредаја гаса врши се у Главној мернорегулационој станици Вршац (ГМРС Вршац) капацитета 27.500 Sm3/h. На територији Града Вршца још два насељена места, Уљма и Избиште, су снабдевена гасом и у њима дистрибуцију и снабдевање врши ЈП „Србијагас“. За снабдевање гасом свих преосталих насељених места, Град Вршац је усвојио Програм гасификације насељених места на територији града Вршца.

ЈКП „Други октобар“ Вршац врши и дистрибуцију и снабдевање топлотном енергијом преко три топлане, које су изграђене у склопу стамбених блокова Центар, Војнички трг и Хемоград, капацитета 10,7 MW, 10,5 MW и 5,6 MW. Као енергент, у све три топлане, користи се природни гас. Снабдевање потрошача топлотном енергијом врши се преко 36 топлотних подстаница и 35 кућних подстаница. Број прикључених домаћинстава износи 1.517 станова, укупне површине 67.890 m2 и 121 локал и просторије установа, укупне површине 12.128 m2. Укупна дужина трасе топловода износи 2,5 km.

**Урбанистичко планирање**

У циљу одређивања пројекције развоја и просторне организације насеља, као и заштите, уређења и наменског коришћења простора на териротији ЈЛС формирана су два планска документа:

* Просторни план општине Вршац, 2015. година
* Генерални урбанистички план Вршца, 2015. година

Значајна планска решење заштите, уређења и развоја зоне заштите влажних станишта Малог Вршачког рита и формирање заштитне зоне преко које ће се оно повезати са заштићеним подручјем Вршачких планина дефинисана су у Просторни план подручја посебне намене предела „Вршачке планине“, 2021. године.

Према просторном плану општине Вршац, издвајају се 4 основне категорије коришћења земљишта: пољопривредно, шумско, водно и грађевинско.

Детаљнији преглед и статистички значајни актуелни подаци за област „Инфраструктура“ представљени су у поглављу 3. Анекса 1. овог Плана.

*SWOT матрица за област планирања „Инфраструктура“*

|  |  |
| --- | --- |
| **СНАГЕ** | **СЛАБОСТИ** |
| * Заступљеност готово свих видова саобраћаја и транспорта, кроз Вршац пролазе важни међународни путни правци * Значајан број пројеката саобраћајне инфраструктуре увршћен у републички просторни план * Међународни аеродром Вршац * Вршац је један од ретких градова у Србији чији је проценат домаћинства у градском језгру скоро потпуно прикључен на канализациону мрежу | * Кашњење изградње брзе друмске везе Београд-Вршац-румунска граница * Кашњење електрификације железничке пруге Београд-Вршац-румунска гранида * Застарели плански документи (Генерални урбанистички план) * Нерешени имовинско-правни односи * У свим сеоским срединама недостају комунална и саобраћајна инфраструктура, велики број објеката је дотрајало |
| **ПРИЛИКЕ** | **ПРЕТЊЕ** |
| * Активирање пројеката друмске и железничке инфраструктуре * Проширење аеродрома и стављање у функцију цивилног саобраћаја, повезивању Јужнобанатског округа са евро-медитеранским дестинацијама и раст промета авио-такси услуга | * Даље одлагање улагања у инфраструктуру у сеоским срединама * Неуређеност улазних саобраћајница ка Граду из свих праваца * Спорост унапређења ефективности и ефикасности урбанистичко-планске регулативе |

### 1.2.5. Кључни налази за област планирања Туризам и SWOT матрица

Град Вршац истиче се богатом културном традицијом и историјским наслеђем, низом традиционалних манифестација, великим плантажама винограда, кулинарском традицијом, богатим шумским оазама и чистим ваздухом. Значајни потенцијали за даљи развој туризма и угоститељства огледају се у различитим културним добрима, разноврсности друштвеног и културног живота, специфичности географског положаја у непосредној близини границе са Румунијом и јединственог рељефа који красе Вршачке планине.

У непосредном окружењу ЈЛС се налази природни резерват Делиблатска пешчара или Банатски песак, површине од око 300 km2. Представља споменик историје природе Панонске низије и једно је од ретких пребивалишта за многе специфичне врсте флоре и фауне (око 900 врста биљака), које у европским и светским размерама представљају природне реткости. Пешчара представља геоморфолошки и еколошко-биогеографски феномен не само Панонске низије, већ и читаве Европе.

Туристичкој понуди значајан допринос дају и разне културне, привредне, спортске и туристичке манифестације, које се редовно одржавају у граду, као што су:

* Дани младих вина -Гудурица
* Осмомартовски Базар - Вршац
* Сајам цвећа и меда
* Вршачки котлић
* Фестивал вина ВИНОФЕСТ - Вршац
* Међународни фестивал фолклора ВРШАЧКИ ВЕНАЦ - Вршац
* ЕТНО Сајам народног стваралаштва - Вршац
* Wind rock fest
* Way Of Life Festival – Стража
* Међународни фестивал фолклора Златна јесен - Гудурица
* Дани Бербе Грожђа - Вршац
* Магична јесен - Вршац
* Фестивал позоришне класике Вршачка позоришна јесен – Вршац
* Празничне ђаконије – Вршац

Број туристичких посета током година у претходном периоду је релативно стабилан, и у просеку износи око 14.000, од чега је просечно 65% домаћих туриста. Примећен је тренд раста просечног броја ноћења туриста по години у посматраном периоду (изузев 2020. године услед пандемије Ковид-19).

Актуелно најзначајнији смештајни капацитети на територији ЈЛС Вршац су:

* Хотел „VILLA BREG“
* Хотел „Србија“
* Хотел „Ветрењача“
* Хотел „Зона оптимизма“
* Хелвеција 1880
* Deltix
* Каштел Маријета Шушара
* Casa Rustic
* Кућа за одмор Casa Шкерлак

Током 2021. године долази до попуштања мера пандемије, тако да је страних туриста било укупно 2.540 и остварили су 8.331 ноћења или 44% у односу на 2019. годину, али 225% у односу на 2020. годину, са просечним трајањем туристичког боравка од 3,28 дана. Домаћих туриста било је 7.796 и остварено је 19.760 ноћења, што је 78% у односу на 2019. годину и 141% у односу на 2020. годину. Укупан број ноћења у 2021. години је 28.091, што је у односу на 2019. годину око 64%, а у односу на 2021. годину око 140%. Генерисани приход од боравишне таксе у 2021. години износи око 1,6 милиона динара, што представља два пута мањи износ у односу на 2019. годину када је приход од боравишне таксе износио око 3,6 милиона динара.

Групе туристичких програма према мотивима доласка туриста у Вршац су класификоване на следеће: вински туризам, културни туризам, пословни/конгресни туризам, манифестациони туризам и спортско-рекреациони туризам

Детаљнији преглед и статистички значајни актуелни подаци за област „Туризам“ представљени су у поглављу 4. Анекса 1. овог Плана.

*SWOT матрица за област планирања „Туризам“*

|  |  |
| --- | --- |
| **СНАГЕ** | **СЛАБОСТИ** |
| * Један од најстаријих градова у Војводини богатом традицијом, бурном прошлошћу и јединственом културном баштином * Велики број традиционалних манифестација и других атракција * Центар „Миленијум“ и богато искуство у организацији спортских догађаја и скупова * Постојање и активизам локалне туристичке организације * Раст понуде услуга приватног смештаја | * Недостатак квалификоване радне снаге у туризму и угоститељству * Структура образовних профила * Недостатак смештајних капацитета више категорије и богатијег садржаја, који би омогућио продужење трајања боравка посетилаца * Недостатак финансијских средстава ЈЛС за улагање у област туризма * Неискоришћеност потенцијала Вршачког брега за туризам и рекреацију |
| **ПРИЛИКЕ** | **ПРЕТЊЕ** |
| * Подстицаји за запошљавање кадрова из Вршца и региона у туризму и угоститељству * Вршац је први град у Србији примљен у Асоцијацију винских градова Европе - *RECEVIN*, велики потенцијал за даљи развој винског туризма * Повећана издвајања за туризам и укључивање у програме инвестиција које би донеле мултипликативне ефекте за целу привреду Града * Интегрисање туристичке понуде уз укључење локалних брендова и атракција суседних подручја у регионалну понуду * Унапређење туристичко-рекреативне инфраструктуре на Вршачком брегу | * Тренд незаинтересованости младих да се задржавају и раде у туризму и угоститељству * Лимитирани капацитети локалне управе да динамичније подржи развој туризма * Наставак ниског удела издвајања за туризам из средстава Града у односу на значај и потенцијал туризма * Кашњење реализације пројеката саобраћајне инфраструктуре са директним утицајем на туристичка кретања |

### 1.2.6. Кључни налази за област планирања Комуналне делатности и SWOT матрица

Предузеће у друштвеној својини за комуналне делатности „Други октобар” Вршац, основано је 1954. године Решењем Народног одбора НО Градске општине.

Правоснажном пресудом Привредног суда у Панчеву, јуна 2015. године, утврђено је да је Општина Вршац оснивач Предузећа у друштвеној својини за комуналне делатности “Други октобар” Вршац, а друштво мења име у Јавно комунално предузеће „Други октобар“.

ЈКП “Други октобар” основано је и послује ради обезбеђења услова за трајно обављање комуналних делатности од општег интереса и делатности од општег и посебног интереса и уредног задовољавања потреба крајњих корисника услуга. Модел функционисања и координације ЈКП „Други октобар“ Вршац и Оснивача Града Вршца је регулисан пре свега Законом о јавним предузећима.

Програми за које се издвајају средства из буџета Града Вршца су:

1. Програм – комуналне делатности:

* Одржавање јавних зелених површина
* Одржавање чистоће на површинама јавне намене
* Зоохигијена

1. Програм – Заштита животне средине:

* Заштита природе
* Управљање отпадним водама

Иако послује у више различитих делатности, ЈКП „Други октобар“ Вршац организовано је као јединствено привредно друштво. Послови предузећа организовани су по Дирекцијама, односно Секторима, Службама и Одељењима, са следећом функционалном структуром:

* Сектор енергетика
* Сектор водовод и канализација
* Сектор одржавање јавних површина
* Сектор комуналне услуге
* Сектор одржавање инфраструктуре, возила и објеката

Већина запослених – 317 (59,7%) је у радном односу дуже од 15 година, што представља компаративну предност будући да запослени имају добру представу о мисији и стратегији Предузећа, као и динамици њеног остварења. С друге стране, недостатак овакве старосне структуре је спорије прилагођавање динамичним променама у окружењу.

ЈКП „Други октобар“ и Град Вршац започели су пилот пројекат „Примарна селекција комуналног отпада у домаћинству“ на основу израђеног идејног решења Примарне селекције комуналног отпада у Граду Вршцу у циљу спровођења активности и крајњег циља – успостављања интегралног система у управљању отпадом.

Током 2021. године ЈКП „Други октобар“ је спровео значајне активности које су дуги низ година биле запостављене, на уређењу атарских путева на територији ЈЛС и чишћењу великог броја канала за одвод атмосферских вода у насељеним местима и самом граду.

Посматрајући ефикасност пословања кроз мерење пословних прихода и пословних расхода, ЈКП „Други октобар“ бележи тренд раста пословног и нето резултата, што указује на ефикасно обављање основне делатности.

* Компаративно значајан проценат становништва је прикључен на канализациону мрежу, а потребно проширење мреже на сеоска насеља
* Потребна унапређења и улагања у домену депоновања и рециклаже отпада, паркинг простора и других комунално значајних пројеката

Детаљнији преглед и статистички значајни актуелни подаци за област „Комуналне делатности“ представљени су у поглављу 5. Анекса 1. овог Плана.

*SWOT матрица за област планирања „Комуналне делатности“*

|  |  |
| --- | --- |
| **СНАГЕ** | **СЛАБОСТИ** |
| * ЈКП „Други октобар“ Вршац поседује капацитете и дугогодишње искуство у пружању великог броја комуналних и других услуга * ЈКП „Други октобар“ је смањио негативни нето резултат у 2020. години и остварио позитиван нето резултат у 2021. години и поред пандемијске кризе * Реконструкција и доградња постројења за пречишћавање отпадних вода * У потпуности реконструисан највећи резервоар пијаће воде * Развијена канализациона мрежа која покрива цело подручје градског језгра | * Недостатак локације за прихватилиште за животиње * Неусклађеност у пружању услуге градског превоза са Законском регулативом * Недовољан капацитет гробља, недостају средства * Недостајућа механизација за транспорт смећа * Јавно осветљење није замењено новим лед сијалицама због лимитираног оквира ЈПП уговора * Низак % прикључења на канализациону мрежу у сеоским срединама |
| **ПРИЛИКЕ** | **ПРЕТЊЕ** |
| * Нови модели финансирања како би се обезбедила средства за пројекте у области комуналних делатности * Анексирање и ново уговарање ЈПП * Увођењем нових физичких и хемијских процеса у реконструисаном постројењу за пречишћавање отпадних вода ниво пречишћавања отпадних вода у граду биће у складу са највишим стандардима ЕУ * Значајан потенцијал у даљем развоју Рециклажног центра и система управљања чврстим отпадом | * Градска депонија ускоро неће моћи да се користи уколико се не усклади са прописима Закона о управљању отпадом * Недовољна инфраструктура за одвод атмосферских вода и непречишћеност постојећих канала * Лоше стање главног резервоара воде и доводних цеви од фабрике воде до главног резервоара * Неусклађеност броја паркинг места у односу на број регистрованих возила |

### 1.2.7. Кључни налази за област планирања Заштита животне средине и SWOT матрица

Узимајући у обзир стање у градовима сличне величине и развијености привредних капацитета у земљи, може се констатовати да је у Вршцу стање животне средине на задовољавајућем нивоу по већини параметара.

Ваздух

Мерење квалитета ваздуха у Вршцу врши Завод за јавно здравље Панчево по следећим параметрима:

* + - мерења 24-часовних концентрација чађи и азотдиоксида, а сваки шести дан суспендованих честица PM10 са накнадном анализом тешких и токсичних метала Pb, Cd, Ni, As и садржај бензо(а)пирена; на једном мерном месту – Царински терминал;
    - свакодневно мерење 24-часовне концентрације чађи и азотдиоксида;
    - свакодневно мерење 24-часовне концентрације суспендованих честица PM10 са накнадном анализом тешких и токсичних метала Pb, Cd, Ni, As и садржај бензо(а)пирена на шести дан.

Мерење квалитета ваздуха у Вршцу се врши на три мерна места:

* Царински терминал – репрезентује зону индустрије
* Општина – репрезентује зону саобраћаја
* Војнички трг – репрезентује зону становања

Кључни налази о квалитету ваздуха су:

* Измерене вредности азотдиоксида су ниже у односу на дневне граничне вредности и годишње граничне вредности према Уредби, док према препорукама СЗО ове вредности су биле прекорачене на мерном месту Општина;
* Нису регистроване концентрације чађи изнад дневних граничних вредности, као ни средње годишње вредности изнад годишње граничне вредности на оба мерна места према Уредби;
* Суспендоване честице PM10 су регистроване у повећаним концентрацијама на обе локације, као и према препорукама СЗО и то у већем проценту на локацији Војнички трг;
* Из узорка суспендованих честица PM10 регистровано је присуство бензо(а)пирена са вредностима које су дале средњу годишњу концентрацију бензо(а)пирена мању од годишње циљне вредности;
* Загађујућа материја која има највећи утицај на квалитет ваздуха у Вршцу су суспендоване честице величине до 10µm.

Бука

Системско мерење буке се према уговору између Градске управе Вршац и Завода за јавно здравље у Панчеву врши на 20 мерних места у току летње и јесење сезоне. Број мерних места за мерење буке по зонама је био различит током летње и јесење сезоне 2019. године. Највећи број мерних места обухватио је зоне градског центра, становања и дуж магистралних и градских саобраћајница. Током летњег и јесењег периода у 2019. години, доминантан извор буке је саобраћај, а на неким позицијама је и доминантни извор буке осим саобраћаја био и рад угоститељских објеката и активност грађана.

Воде

Квалитетна вода за пиће обезбеђена је изградњом фабрике воде у насељеном месту Павлиш.

Према подацима Агенције за заштиту животне средине о Статусу површинских вода Србије за период 2017-2019 , канал Дунав-Тиса-Дунав нема повољан хемијски статус.

Шуме и зеленило

Према подацима Одељења за заштиту животне средине за 2021. годину, на територији града Вршца се под шумом налази 6.434 ha или 8,04% површине. Међутим, концентрација шума је највећа на подручју Вршачких планина и уколико би се одузела та површина, просечна пошумљеност би била око 2%. Услед неразвијености мреже ваншумског зеленила и евидентне потребе за његово подизање (смањење удара ветра, поправљање микроклиме у зони насеља и смањење одношења површинског слоја пољопривредног земљишта), мрежу ветрозаштитних и пољозаштитних појасева је могуће формирати уз путеве, канале и на пољопривредном земљишту на целој територији општине, изузев СРП Делиблатска пешчара. У 2021. години извршено је пошумљавање 3 хектара површине у заштићеном подручју Мали рит, што је мала површина у односу на укупну пошумљеност на територији општине Вршац која у 2021. години износи 6.434 ha. У 2022.извешће се ново пошумљавање. Ван подручја Вршачких планина на територији града Вршца последње 3 године посађено је око 10.000 стабала разних аутохтоних садница дрвећа како по насељеним местима, тако и у ужем градском језгру.

Такође, у области заштите животне средине спроводи се едукација младих кроз Међународни горански еко-камп који се већ 18. пут традиционално одржава у граду Вршцу којем присуствују деца из Србије и Румуније.

Заштићена подручја

На територији града Вршца се налази неколико категорија заштићених подручја. То су:

|  |  |  |  |
| --- | --- | --- | --- |
| **Тип подручја** | **Назив подручја** | **Категорија према националној категоризацији** | **Категорија према међународној категоризацији** |
| Специјални резерват природе | Делиблатска пешчара | I | IV |
| Споменик природе | Стари парк у Влајковцу | III | III |
| Предео изузетних одлика | Вршачке планине | III | III |
| Споменик природе | Стража | III | III |
| Заштићено станиште | Мали вршачки рит | III | IV |
| Природни споменик | Берначков хербар | - | - |
| Меморијални природни споменик | Спомен шума у Куштиљу | - | - |
| Природни споменик | Крупнолисна липа | - | - |
| Споменик вртне архитектуре | Вршачки парк | - | - |
| Природни споменик | Дрворед дудова бр. 2 (Загајица-Избиште) | - | - |
| Природни споменик | Дрворед дудова бр. 3 (Избиште-Уљма) | - | - |

*Извор: Покрајински завод за заштиту природе*

Управљање отпадом

Површина целог града (22 насеља и град Вршац) је покривена системом организованог сакупљања, транспорта и депоновања комуналног отпада, по чему је ЈЛС Вршац испунио важан задатак предвиђен у краткорочним циљевима Стратегије управљања отпадом за период 2010-2019. године, да најмање 75% становништва ЈЛС буде у систему организованог сакупљања отпада. Такође, град Вршац показује предност у третману прикупљеног амбалажног отпада из индустрије.

Осим тога, у области управљања отпадом покренут је пилот пројекат за разврставање комуналног отпада у циљу успостављања интегралног система у управљању отпадом.

Ипак, у насељеним местима на територији ЈЛС Вршац се и даље врши депоновање отпада иако постоји организован систем одношења комуналног отпада.

ОИЕ и енергетска ефикасност

Од обновљивих извора енергије на територији града Вршца користи се енергија ветра, а ветропаркови су, као што је већ напоменуто, изграђени у атару насељених места Загајица и Избиште.

У области енергетске ефикасности потребна су значајнија улагања у програме субвенција и континуиране едукације становништва на тему рационалније потрошње енергије, што ће бити од стратешког значаја за наступајући плански циклус у коме се глобално очекује велика нестабилност у снабдевању енергијом.

Детаљнији преглед и статистички значајни актуелни подаци за област „Заштита и унапређење животне средине“ представљени су у поглављу 6. Анекса 1. овог Плана.

*SWOT матрица за област планирања „Заштита и унапређење животне средине“*

|  |  |
| --- | --- |
| **СНАГЕ** | **СЛАБОСТИ** |
| * Редовно и организовано спровођење мониторинга компоненти које директно утичу на здравље * Ваздух је релативно чист захваљујући геоморфолошком положају, ветровима, пошумљености на Вршачком брегу и непостојању тешке индустрије * Квалитетна вода за пиће обезбеђена је из изворишта подземних вода у насељу Павлиш * Већи број заштићених подручја (11) и значајан број заштићених биљних и животињских врста * Као обновљиви извори енергије користе се ветропаркови – у атару насељених места Загајица и Избиште | * Пошумљеност је претежно концентрисана на Вршачком брегу, на осталом подручју ЈЛС је само 2% што је премало * Градски парк је дотрајао, а компликована је процедура за обнову јер је под заштитом * Застарели плански документи у области управљања отпадом и заштите ЖС * Бука у летњим месецима из угоститељских објеката * Недовољна улагања у енергетску ефикасност * Недовољно одржавање заштићених природних добара – Вршачки брег и Рит * Неодрживост постојеће градске депоније на дужи рок * Дивље депоније у насељеним местима |
| **ПРИЛИКЕ** | **ПРЕТЊЕ** |
| * Цело подручје ЈЛС представља истражени простор геотермалних вода које се могу користити за производњу топлотне енергије и потрошне топле воде, за технолошке и рекреативне потребе * Динамичније активности на промоцији заштите ЖС и енергетске ефикасности * Изградњом обилазнице за коју је извршена експропријација земљишта у поступку комасације смањила би се бука и загађење од саобраћаја у самом граду * Унапређењем рециклажног центра би се решио недостатак у управљању чврстим отпадом | * Даље смањење процента пошумљености на територији ЈЛС * Непостојање плана за идентификовање и решавање проблема у заштити животне средине може довести до још већег степена неусклађености са националним законодавством |

# 2. Визија и правци развоја града Вршца до 2028. године

На основу пројектног сагледавања и анализе актуелног стања, потенцијала и проблема са којима се суочава ЈЛС Вршац, као и спроведених консултативних процеса у којима су укључене све кључне заинтересоване стране, формулисан је следећи текст визије развоја Града у новом планском циклусу:

**„Вршац као град богате историје и традиције, који у континуитету креира повољан амбијент за савремену привреду и предузетништво, системски ради на друштвеном развоју и унапређењу квалитета живота свих грађана, град отвореног срца за путнике намернике и све људе добре воље.“**

Из текста изјаве о визији идентификована су три кључна приоритетна правца развоја ЈЛС Вршац, која представљају аспирацију локалне заједнице у смислу пуне активације потенцијала и неутралисање баријера за даљи динамични развој Града и насељених места Вршца:

РАЗВОЈНИ ПРАВАЦ 1:

***Повољан амбијент за даље унапређење привреде, пољопривреде, предузетништва и туризма***

РАЗВОЈНИ ПРАВАЦ 2:

***Системски рад на развоју инфраструктуре, комуналних система и елемената заштите животне средине***

РАЗВОЈНИ ПРАВАЦ 3:

***Унапређење квалитета живота грађана кроз побољшање система и услуга друштвених делатности***

На основу идентификованих развојних праваца ЈЛС Вршац и у складу са методологијом израде развојних планова за ниво ЈЛС, у наставку поступка спроведено је каскадирање на приоритетне циљеве развоја и мере за њихово остварење и дефинисан механизам имплементације, праћења остварења Плана, извештавања и вредновања ефеката.

# 3. Приоритетни циљеви развоја

У наставку су у табеларном приказу представљени приоритетни циљеви развоја ЈЛС Вршац за период 2022-2028 са референцама ка подручјима програмског буџета ЈЛС који ће их подржавати, као и референтним циљевима одрживог развоја УН Агенде 2030 и Поглављима приступног процеса Србије ка ЕУ чијем остварењу они доприносе.

Легенда скраћеница:

РП1 – Развојни правац 1 (садржи 4 приоритетна циља)

РП2 – Развојни правац 2 (садржи 5 приоритетних циљева)

РП3 - Развојни правац 3 (садржи 3 приоритетна циља)

ПР – Област планирања Привреда и пољопривреда

ДД – Област планирања Друштвене делатности

ИФ – Област планирања Инфраструктура

КД – Област планирања Комуналне делатности

ЖС – Област планирања Заштита и унапређење животне средине

ТР – Област планирања Туризам

Даља разрада циљева на мере за њихово остварење и индикаторе праћења биће представљена у поглављу 4.



Table

Description automatically generated



# 4. Преглед мера за остварење приоритетних развојних циљева

Мере представљају скуп повезаних акција које су предвиђене Планом да буду предузимане ради остварења сваког развојног циља, односно постизања циљаног стања дефинисаног релевантним показатељима учинака у новом планском циклусу.

У складу са законском регулативом, предвиђени су следећи типови мера које се могу примењивати за остварење развојних циљева:

* **Подстицајне**, (фискалне мере-субвенције, порези; друге финансијске и нефинансијске мере)
* **Информативно-едукативне**
* **Институционално-управљачко-организационе** (формирање нових и укидање постојећих институција, промена организационе структуре, друге организационе и кадровске мере)
* **Обезбеђење добара и пружање услуга** од стране учесника у планском систему, укључујући и јавне инвестиције (капитални и инфраструктурни пројекти, инвестиције и др.)
* **Регулаторне**, којима се успостављају стандарди и правила у циљу уређења друштвених односа у оквиру надлежности ЈЛС

Детаљнија разрада мера, буџетских пројекција и конкретизација извора финансирања по програмским линијама спровешће се приликом каскадирања Плана развоја Вршца на средњорочне планове. У складу са временским распоредом планова, по усвајању дугорочног Плана развоја и на основу њега ће се креирати Средњорочни планови за периоде 2023-2025 и 2026-2028 године.

У табели у наставку представљене су мере за остварење циљева, са образложењем сваког циља, базним и циљним индикаторима и изворима на основу којих ће се они пратити, надлежним субјектима за имплементацију , роком за реализацију и релевантним буџетским позицијама ЈЛС Вршац.

























# 5. Механизам имплементације, праћења остварења, извештавања и вредновања Плана развоја

За остварење Плана развоја ЈЛС Вршац неопходно је успостављање прописаног институционалног оквира и дефинисање надлежности субјеката у пословима имплементације, мониторинга, извештавања и вредновања учинака Плана.

У складу са регулативом , институционални оквир за реализацију Плана развоја града Вршца у новом планском циклусу 2022-2028 имаће два структурна нивоа, и то:

**Први ниво: Координационо (управљачко) тело са именованим Координатором**

Именовање чланова и садржаја задужења Координационог тела и Координатора за имплементацију и праћење остварења Плана развоја Вршца реализоваће се Одлуком Градског већа, при чему ће се користити капацитети и модел рада примењен приликом израде Плана, уз потребне допуне, имајући у виду да се План развоја оперативно реализује и прати кроз средњорочне планове.

Координационо тело управљаће процесом имплементације Плана развоја , пратити прогрес остварења на основу периодичних извештаја, доносити корективне мере уколико остварење циљева или динамика остварења одступају од планираног и предлагати евентуалне ревизије дугорочног Плана развоја 2022-2028 године.

**Други ниво: Носиоци мера у складу са предметним надлежностима**

У Прегледу мера за остварење циљева (поглавље 4.) код свих планираних мера већ су наведени носиоци мера у складу са опсегом надлежности и компетенција за остварење релевантних циљева. У средњорочним плановима, даљом операционализацијом циљева и мера, такође се дефинишу релевантни носиоци мера одговорни за њихову имплементацију.

Посебно значајну контролно-управљачку улогу у имплементацији Плана развоја преко средњорочних планова имаће функција финансија кроз процес програмског буџетирања, као и функција инвестиција кроз подршку дефинисању распореда средстава за капитална улагања.

### 5.1. Имплементација Плана развоја

У планском циклусу 2022-28 ЈЛС Вршац по први пут се механизам имплементације креира у складу са новом регулативом ЗоПС и пратећим Уредбама, која предвиђа да се План развоја ЈЛС спроводи кроз процес планирања и доношења докумената јавних политика нижег нивоа – средњорочних планова и финансијских планова ЈЛС Вршац, као и прописа који се доносе у складу са законом и статутом ЈЛС Вршац.

План развоја ЈЛС Вршац се операционализује кроз израду и доношење средњорочних планова ЈЛС Вршац, који се у овом планском циклусу доносе по усвајању овог Плана развоја за трогодишње периоде 2023-25 и 2026-28 године.

Приоритетних 12 циљева развоја и мере за њихово остварење дефинисане у Плану развоја ЈЛС Вршац су због стратешког карактера који је предвиђен за дугорочно планирање креирани на вишем нивоу општости, што имплицира да се у средњорочним плановима спроведе логичко каскадирање свих приоритетних циљева на више посебних циљева. По истом принципу, мере дугорочнијег и обухватнијег карактера које су дефинисане у Плану развоја, у средњорочним плановима се даље разрађују на конкретније посебне мере и програмске акције.

Сваки посебни циљ из средњорочног плана преузима се као циљ буџетског програма у оквиру кога ће се распоредити средства за остварење тог циља, што захтева блиску координацију са финансијским планирањем, односно програмским буџетирањем и годишњим календарима обједињеног процеса планирања и буџетирања. У том смислу, надлежности за имплементацију се распоређују по органима Градске управе и организацијама чији је оснивач Град, релевантно садржају посебних циљева и позицијом програмског буџета на који се они односе. Поред структура ЈЛС Вршац, у зависности од конкретно постављених циљева и мера, у имплементацију се укључују и друге институције и организације, као и друге ЈЛС уколико се ради о циљевима за које је потребна синергија више субјеката.

### 5.2. Праћење остварења, извештавање и вредновање учинака Плана развоја

У складу са описаним механизмом имплементације, ниво остварења Плана развоја Вршца прати се преко праћења остварења средњорочних планова, који преузимају показатеље – индикаторе почетних и циљаних вредности постављене у Плану развоја и прате их током имплементације.

Одговорност за прикупљање података за праћење имају руководиоци служби/одељења Градске Управе као и других институција и организација чији је оснивач Град надлежних за податке у релевантним областима. Подаци се могу прикупљати из више извора, као што су: а) званично доступне базе података као што су Аналитички сервис ЈЛС, Завод за статистику, АПР и друге; б) стандардизовани обрасци за прикупљање података од стране свих органа и организација који су дефинисани као надлежни за спровођење планских циљева и мера; в) примарни подаци које ЈЛС може прикупљати путем анкета, фокус група, упитника, и др. средстава.

Од круцијалног значаја за квалитет сагледавања прогреса реализације планова је да мониторинг буде континуиран током целог процеса и да се обезбеди објективност, тачност и благовременост података.

На основу прикупљених података мониторинга из описаних извора, као и пратећих анализа, на трогодишњем нивоу и паралелно са поступком вредновања остварења средњорочних планова спроводиће се преиспитивање остварења и вредновање учинака Плана развоја, у виду ex-post анализе. На основу резултата евалуације учинака и евентуално идентификованих ограничења или ризика по остварење појединих планских циљева Градско веће и Скупштина ЈЛС Вршац могу донети одлуку о иницирању ревизије Плана развоја за период 2022-2028, на основу чега ће се приступити изради предлога измена и допуна Плана и потребним усклађивањима.

Извештавање о спровођењу средњорочних планова које је истовремено и извештавање о спровођењу Плана развоја, у складу са прописима спроводиће се на годишњем нивоу.

Извештавање о постигнутим учинцима Плана развоја спроводиће се на трогодишњем нивоу.

Обе врсте извештаја објављиваће се на интернет страни Града Вршца, односно биће уношени у Јединствени информациони систем ЈЛС по његовом успостављању.

# Анекси – у прилогу

Анекс 1. Проширени преглед анализе актуелног стања и реализације претходне Стратегије

Анекс 2. Резултати процеса консултација

1. [*PROSTORNI PLAN OPSTINE VRSAC.pdf*](http://www.vrsac.com/docs/urbanizam/planovi/PROSTORNI%20PLAN%20OPSTINE%20VRSAC.pdf) [↑](#footnote-ref-2)